title: Kirk Hammett

text: Hammett soittaa muun muassa ESP:n, Jacksonin ja Gibsonin valmistamilla kitaroilla. Hän käyttää sooloissaan hyväkseen paljon wah-wah -pedaalia. Kirk Hammett on Metallican suosion ansiosta saanut monia jäljittelijöitä. Hammettin soittotyylistä voi myös havaita hänen tärkeimpien esikuviensa, kuten Jimi Hendrixin ja Randy Rhoadsin, vaikutuksen. Hammett otti myös uransa alkuaikoina kitaratunteja kitaralegenda Joe Satrianilta, joka on vaikuttanut hänen soittoonsa merkittävästi.


title: Kirk Hammett

text: Kirk Hammett sijoittui Rolling Stone -lehden ”100 greatest guitarists of all time” -listan 11. sijalle.


title: Kirk Hammett

text: Kirk Hammett on naimisissa Lani Hammettin kanssa ja heidän esikoispoikansa, Angel Ray Keala Hammett, syntyi syksyllä 2006. Toinen poika syntyi kesäkuussa 2008. Hammett harrastaa surffausta ja omistaa hevostilan Pohjois-Amerikassa.


title: Rovaniemen lentoasema

text: Rovaniemen lentoasema () on Suomen kolmanneksi vilkkain lentoasema. Se sijaitsee Rovaniemellä (ennen vuoden 2006 kuntaliitosta Rovaniemen maalaiskunnassa). Vuonna 2013 sen kautta kulki 427 367 lentomatkustajaa. Lentoasemalla on käytössä ILS CAT II -tarkkuuslähestymisjärjestelmä.


title: Rovaniemen lentoasema

text: Finavia käynnisti maakuntakenttien investointiohjelman vuoden 2014 alussa ja ilmoitti tekevänsä muutostöitä myös Rovaniemen lentoasemalle, muun muassa kehittämällä terminaalitiloja, parantamalla matkustajakokemuksia ja kehittämällä matkustajille suunnattuja palveluita.


title: Rovaniemen lentoasema

text: Rovaniemen lentoasema on Joulupukin virallinen lentoasema.


title: Rovaniemen lentoasema

text: Pohjoinen napapiiri kulkee juuri lentoaseman kiitotien poikki.


title: Rovaniemen lentoasema

text: Rovaniemen Someroharjulle valmistui vuonna 1940 kaksi nurmipäällysteistä kiitotietä, joilta Aero Oy aloitti lentotoimintansa. Jatkosodan aikana Rovaniemen lentokenttä toimi Luftwaffen päälentokenttänä ja huoltokeskuksena Lapissa.


title: Rovaniemen lentoasema

text: Finavia (entinen Ilmailulaitos) huolehtii lentoaseman ylläpidosta, muun muassa lennonjohdosta, kunnossapidosta, lennonneuvonnasta ja lentoterminaalin monista toiminnoista. Rovaniemi on Joulupukin virallinen lentokenttä. Joulupukin pajakylä ja luola Santa Park sijaitsevat noin kahden kilometrin etäisyydellä kentästä valtatie 4:n varrella.


title: Rovaniemen lentoasema

text: Rovaniemen lentoasema on niin sanottu yhteistoimintalentoasema, jossa on sekä siviili- että sotilasilmailua.


title: Rovaniemen lentoasema

text: Lentoasemalla toimii Lapin lennosto, jonka pääasiallisena kalustona ovat Hornet-hävittäjät.


title: Rovaniemen lentoasema

text:
Rajavartiolaitoksen vartiolentolaivueen Rovaniemen vartiolentue toimii lentoasemalla.
Tilauslentoja kentälle tulee muun muassa Isosta-Britanniasta, Ranskasta, Italiasta, Espanjasta, Kreikasta, Venäjältä ja Israelista.


title: Rovaniemen lentoasema

text: RahtiyhtiötLentoasemalta on taksien lisäksi Airport Taxi -taksiyhteys kaupunkiin. Reitti kulkee linja-autoaseman ja suurimpien hotellien kautta. Matka Rovaniemen keskustaan ja keskustasta lentokentälle kestää noin 15–20 minuuttia.


title: Rovaniemen lentoasema

text:
Lentoasemalta on aikataulunmukaiset linja-autoyhteydet Nuorgamiin, Karigasniemelle, Inariin, Ivaloon, Saariselälle, Sodankylään, Luostolle, Pyhätunturille, Kemijärvelle, Sallaan, Savukoskelle ja Pelkosenniemelle.
Läntisen Lapin tunturikeskuksiin, Leville, Ylläkselle, Olokselle, Pallakselle ja Kilpisjärvelle on yhteydet Rovaniemen linja-autoasemalta.


title: Rovaniemen lentoasema

text: Airport Taxin autot ovat kentällä koneiden saapuessa. Ne kuljettavat matkustajia Rovaniemen kaupungin ja ympäristön alueelle tai alueelta.


title: Rovaniemen lentoasema

text: Vuonna 2006 Finavia valitsi Rovaniemen lentoaseman vuoden lentoasemaksi.


title: Rovaniemen lentoasema

text: Lentoaseman suunnittelijat on palkittu Vuoden teräsrakenne -palkinnolla vuonna 1992. Palkitut ovat arkkitehdit Mikko Heikkinen ja Markku Komonen sekä diplomi-insinööri Erkki Juva ja insinööri Ritva Kyllönen.


title: Ruuvimeisseli

text: Ruuvimeisseli eli ruuvitaltta on työkalu, jolla väännetään ruuveja. Yleisimmin ruuvimeisselit ovat tasa- ja ristipäisiä. Tasapäisiä sanotaan yleisesti myös talttapäisiksi. Ristipäisiä ruuvimeisseleitä eli ristiuratalttoja on mm. "Pozidriv"- ja "Phillips"-standardien mukaisia. Uudempia tulokkaita ovat kuusisakaraisen tähden muotoinen "Torx"-kanta ja 12-kulmainen XZN-kanta. Myös kuusiokoloavaimia on ruuvitalttoina. Ruuvimeisseleitä on eri kokoisia isoista ruuvimeisseleistä aivan pieniin säätö- ja kellosepän ruuvimeisseleihin. On tärkeää, että ruuvimeisseli on valittu oikein ruuvin kannan tyypin ja koon mukaan, sillä muutoin sekä ruuvi että meisseli voivat vahingoittua.


title: Ruuvimeisseli

text: Iskuruuvitaltalla voidaan kiristää tiukasti ja irrottaa juuttuneita ruuveja. Iskuruuvitalttaa lyötäessä sen kärki pyörähtää liikuttaen ruuvia iskun samalla painaessa kärjen tiukasti ruuvin kantaan kiinni.


title: Ruuvimeisseli

text: Sähköasentajille valmistetaan kokonaan eristettyjä, enintään 1000 voltin jännitteen kestäviä, kaksoiskolmiolla merkittyjä ruuvimeisseleitä.


title: Ruuvimeisseli

text: Erilaisten ruuvinkantatyyppien lyhenteitä:


title: Slash (kitaristi)

text: Slash (oik. Saul Hudson, s. 23. heinäkuuta 1965 Hampstead, Lontoo, Englanti, Yhdistynyt kuningaskunta), on brittiläis-yhdysvaltalainen muusikko, lauluntekijä sekä musiikki- ja elokuvatuottaja. Hän on rock-yhtye Guns N’ Rosesin soolokitaristi. Slash liittyi yhtyeeseen alun perin vuonna 1985 ja soitti siinä vuoteen 1996, jolloin erosi riitauduttuaan laulaja Axl Rosen kanssa. Hän on soittanut yhtyeessä jälleen vuodesta 2016. Slash on eräs maailman arvostetuimmista ja suosituimmista kitaristeista. Tarttuvien kitarariffiensä ja -soolojensa lisäksi Slash on tunnettu tavaramerkiksi muodostuneesta silinterihatustaan sekä suosimistaan Gibson Les Paul -kitaroista.


title: Slash (kitaristi)

text: Guns N’ Rosesin ohella Slash on soittanut perustamissaan yhtyeissä Slash’s Snakepit ja Slash’s Blues Ball. Vuosina 2002–2008 hän oli mukana kaksi albumia julkaisseessa superyhtyeessä Velvet Revolver, jonka hän perusti Guns N’ Rosesissa soittaneiden Duff McKaganin ja Matt Sorumin kanssa. Slash julkaisi omaa nimeänsä kantaneen sooloalbumin vuonna 2010, ja on sittemmin levyttänyt sooloartistina kaksi albumia laulaja-lauluntekijä Myles Kennedyn ja taustayhtye The Conspiratorsin kanssa.


title: Slash (kitaristi)

text: Slashilla on oma tähti Hollywood Walk of Fame -kadulla, ja hänet on nimitetty Guns N’ Rosesin jäsenenä osaksi Rock and Roll Hall of Famea vuonna 2012. Kitaristina hän on saavuttanut laajalti arvostusta niin muiden muusikoiden, kriitikoiden kuin musiikinharrastajien keskuudessa. "Time" sijoitti hänet vuonna 2009 toiseksi listallaan kaikkien aikojen taitavimmista sähkökitaran soittajista, ja "Rolling Stonen" 100 kaikkien aikojen parhaan kitaristin listalla Slash oli sijalla 65. Hänen kitarasoolonsa Guns N’ Rosesin kappaleessa ”November Rain” on äänestetty kaikkien aikojen parhaiden kitarasoolojen joukkoon, ja hänen kappaleessa ”Sweet Child O’ Mine” soittamansa intro oli vuonna 2004 ykkösenä "Total Guitarin" sadan parhaan kitarariffin listalla..


title: Slash (kitaristi)

text: Saul Hudson syntyi 23. heinäkuuta 1965 Lontoon Hampsteadissa, ja sai etunimensä pilapiirtäjä Saul Steinbergin mukaan. Hänen äitinsä Ola J. Hudson (o.s. Oliver, 1946–2009) oli afroamerikkalainen vaatesuunnittelija, joka suunnitteli vaatteita muun muassa David Bowielle, John Lennonille, Ringo Starrille, James Taylorille ja Helen Reddylle. Hänen isänsä Anthony Hudson oli muun muassa Neil Youngille ja Joni Mitchellille albumin kansikuvituksia tehnyt taiteilija. Ola ja Anthony olivat tavanneet toisensa Ranskassa 1960-luvulla, ja he menivät naimisiin Englannissa. Pian Saulin syntymän jälkeen Ola Hudson alkoi panostaa vaatesuunnittelijan uraansa yhä enemmän ja muutti työnsä perässä Los Angelesiin. Saul jäi asumaan isänsä ja tämän vanhempien, Charles ja Sybil Hudsonin, kanssa Stoke-on-Trentin kaupunkiin Staffordshireen neljän vuoden ajaksi. Ollessaan viisivuotias hän muutti isänsä kanssa äitinsä luo Los Angelesiin. Perheen toinen poika Albion ”Ash” Hudson syntyi vuoden 1972 joulukuussa.


title: Slash (kitaristi)

text: Ola ja Anthony Hudson erosivat vuonna 1974. Saul ja Albion muuttivat eron myötä asumaan tuolloin David Bowien kanssa seurustelleen äitinsä luo. Vanhempiensa eron myötä Saulista tuli ongelmalapsi. Hän on kertonut polttaneensa tupakkaa ja kannabista jo 12-vuotiaana. Hänellä oli myös tapana varastella muun muassa C-kasetteja, musiikkilehtiä sekä muita tavaroita eri myymälöistä. Hän asui Albionin kanssa usein isoäitinsä luona, sillä veljesten äiti joutui matkustamaan työnsä vuoksi paljon. Toisinaan Saul matkusti äitinsä mukana, ja tapasi lukuisia elokuva- ja musiikkialan tähtiä. Näyttelijä Seymour Cassel antoi Saulille lempinimen ”Slash” pojan vilkkaan luonteen johdosta.


title: Slash (kitaristi)

text: Slash harrasti nuorena BMX-pyöräilyä. Ystävystyttyään Steven Adlerin kanssa hän alkoi kiinnostua musiikista, ja Adler on haastatteluissa kertonut Slashin tutustuneen kitaransoittoon ensimmäisen kerran hänen luonaan. Kiinnostus BMX-pyöräilyyn hiipui, ja vuonna 1979 Slash ja Adler päättivät yhdessä perustavansa yhtyeen. Adler oli varannut itselleen kitaristin roolin, joten Slash päätti opetella soittamaan bassoa. Hän sai isoäidiltään ensimmäisen kitaransa, jossa oli kuitenkin vain yksi kieli. Hän kävi Fairfaxin musiikkikoulun opettajana työskennelleen Robert Wolinin soittotunneilla. Ensimmäisellä oppitunnillaan hän päätti vaihtaa basson kitaraan kuultuaan Wolinin soittavan The Rolling Stonesin kappaletta ”Brown Sugar”. Slashin kiinnostus kitaraan kasvoi myös toisen hänen koulunsa opettajan toimesta, sillä opettajalla oli tapana soittaa oppilailleen kitaralla Creamin ja Led Zeppelinin kappaleita. Slash harjoitteli kitaransoittoa päivittäin jopa 12 tunnin ajan.


title: Slash (kitaristi)

text: Slash liittyi Guns N’ Rosesin soolokitaristiksi vuonna 1985 korvaten yhtyeestä eronneen Tracii Gunsin. Myös Slashin ystävä Steven Adler liittyi yhtyeeseen rumpaliksi. Kaksi vuorokautta harjoiteltuaan Slash, Adler, basisti Duff McKagan, rytmikitaristi Izzy Stradlin ja laulaja Axl Rose lastasivat soittovälineensä pakettiautoon ja lähtivät ensimmäiselle kiertueelleen halki Yhdysvaltain länsirannikon. Slash on myöhemmin kuvannut kiertuetta yhtyeen alun kannalta tärkeäksi kokemukseksi ja todennut, että vaikka Guns N’ Roses lähti kiertueelle ”kolmen eri yhtyeen osina, se palasi yhtenä.” Yhtye keräsi nopeasti mainetta keikkaillessaan ahkerasti Hollywoodin klubeilla, joista merkittävimpiä olivat Whisky a Go Go, Roxy Theatre ja The Troubadour. Guns N’ Rosesin energinen lavaesiintyminen herätti vähitellen myös levy-yhtiöiden huomion, ja lopulta yhtye solmi levytyssopimuksen Geffen Recordsin kanssa. Yhtyeen ensimmäinen EP-levy "Live ?!*@ Like a Suicide" julkaistiin vuoden 1986 joulukuussa, ja sen kaikki 10 000 painettua kappaletta myytiin nopeasti loppuun.


title: Slash (kitaristi)

text: Yhtye oli jo ennen levytyssopimustaan saavuttanut maineen ”maailman vaarallisimpana yhtyeenä” riehakkaan elämäntyylinsä ja käytöksensä johdosta. Slash oli jo esikoisalbumi "Appetite for Destructionin" levyttämistä edeltävänä aikana ajautunut huume- ja alkoholiongelmiin. Hän tuli 1980-luvulla tunnetuksi Jack Daniel’s -viskin suurkuluttajana, ja kyseisestä viskistä kehkeytyi osa hänen julkista identiteettiään Gibson Les Paul -kitaran, silinterihatun, aurinkolasien, kiharaisen hiustyylin sekä Marlboro-savukkeiden ohella.


title: Slash (kitaristi)

text: Vuonna 1987 Guns N’ Roses julkaisi esikoisalbuminsa "Appetite for Destruction". Alun perin "Appetite for Destruction" alitti sille asetetut myyntiodotukset, mutta sen single ”Welcome to the Junglen” musiikkivideon saatua ensimmäisen esityksensä Music Television -kanavalla albumin myynti kääntyi räjädysmäiseen kasvuun. Albumi on myynyt kansainvälisesti noin 30 miljoonaa kappaletta, ja se on kaikkien aikojen kaupallisesti menestynein esikoisalbumi. Sitä pidetään yhtenä koko 1980-luvun ja koko rockmusiikin merkittävimmistä albumeista. Albumi sisältää monia tunnettuja Slashin soittamia kitarariffejä ja -sooloja, joista muun muassa Yhdysvalloissa listaykköseksi nousseen ”Sweet Child O’ Minen” intro on äänestetty kaikkien aikojen parhaaksi kitarariffiksi.. Vuonna 1988 yhtye julkaisi toisen albuminsa "GN’R Lies", joka nousi Yhdysvalloissa suoraan albumilistan toiseksi. "Appetite for Destructionin" ollessa yhä albumilistan kolmas, tuli Guns N’ Rosesista tuli viiteentoista vuoteen ensimmäinen yhtye, jolla oli yhtäaikaisesti kaksi albumia viiden parhaan joukossa.


title: Slash (kitaristi)

text: 1990-luvun alussa Guns N’ Rosesin kokoonpanossa tapahtui muutoksia. Dizzy Reed liittyi yhtyeen kosketinsoittajaksi, ja vakavien päihdeongelmien vuoksi yhtyeestä erotettu Steven Adler korvattiin Matt Sorumilla. Yhtye levytti kokoonpanon vakiintumisen myötä kaksi uutta studioalbumia: "Use Your Illusion I" ja "Use Your Illusion II" -tupla-albumit julkaistiin vuoden 1991 syyskuussa. Albumit nousivat myyntitilastojen kärkipaikoille ympäri maailman. Tunnetuimpia Slashin kitaraosuuksia "Use Your Illusion" -albumeilla edustavat muun muassa kappale ”November Rain”, jonka kitarasoolo on äänestetty lukuisia kertoja kaikkien aikojen parhaiden joukkoon, sekä kappale ”Estranged”. Yhtye aloitti kaksi vuotta kestäneen, ennätyksellisen pitkän ja selkkauksien täyttämän Use Your Illusion Tour -maailmankiertueen, jonka aikana yhtyeestä eronneen rytmikitaristi Izzy Stradlin korvasi Gilby Clarke. Kiertue päättyi ennätyksellisesti rockin historian pisimpänä: takana oli 192 konserttia 27 maassa, 7 miljoonan kokonaismyynti konserttilipuissa sekä 58 miljoonan dollarin bruttotuotto, mikä oli miltei ennen kuulumaton rahamäärä yhdeltä kiertueelta.


title: Slash (kitaristi)

text: Vuonna 1993 yhtye julkaisi cover-kappaleista koostetun albumin "The Spaghetti Incident?", joka sai kriitikoilta kehnon vastaanototon. Abumi ylitti platinarajan Yhdysvalloissa, mutta sitä pidettiin tästä huolimatta kaupallisena epäonnistumisena. Albumin äänittämisen aikana Slash oli aloittanut uuden kappalemateriaalin kirjoittamisen seuraavaa Guns N’ Rosesin studioalbumia varten, mutta hänen säveltämänsä kappaleet eivät tehneet vaikutusta Axl Roseen. Slash käytti sävellyksensä oman Slash’s Snakepit -yhtyeensä esikoisalbumiin "It’s Five O’Clock Somewhere", joka julkaistiin helmikuussa 1995.


title: Slash (kitaristi)

text: Vuonna 1994 Axl Rose erotti Gilby Clarken yhtyeestä ja pestasi tilalle Paul Hugen. Slash ja Duff McKagan loukkaantuivat siitä, ettei Axl ollut neuvotellut Hugen palkkaamisesta heidän kanssaan. Slash oli kuitenkin innoissaan mahdollisuudesta levyttää cover The Rolling Stonesin ”Sympathy for the Devil” -kappaleesta "Veren vangit" -elokuvan soundtrackille, ja hänen mielestään se oli oiva tilaisuus saada vauhtia myös uuden Guns N’ Roses -albumin työstämiseen. Yhtye varasi ajan Rumbo-studiolle kappaleen pohjaraitojen äänittämistä varten syksyllä 1994. Kuultuaan Slashin soolon Rose vaati tätä äänittämään sen uudelleen mukailemaan alkuperäistä versiota. Slash joutui myöntymään, sillä Rose uhkasi lopettaa kappaleen levyttämisen. Kun Slash kuuli lopullisen kappaleen hän huomasi, että Rose oli käskenyt Paul Hugea kopioimaan alkuperäisversion kitarasoolon, ja korvannut sillä Slashin soolon. Slash on kommentoinut myöhemmin, että ”Sympathy for the Devil” on Guns N’ Rosesin tuotannon ainoa kappale, jota hän ei halua kuulla enää koskaan uudelleen.


title: Slash (kitaristi)

text: Slash ja Duff McKagan eivät tulleet toimeen Paul Hugen kanssa, ja Slash jätti yhtyeen vuonna 1996. Slashin ja Axl Rosen välille jäi kitkaa vuosien ajaksi. Kaksikko ei noussut esiintymislavoille yhdessä yli 20 vuoteen, eivätkä he olleet puheväleissä. Slash on kertonut eronsa taustoista sanoen, ettei ollut valmis sitoutumaan Guns N’ Rosesin silloiseen tilanteeseen. Omaelämäkerrassaan hän kirjoitti, ettei hänen eronsa johtunut taiteellisista erimielisyyksistä Rosen kanssa, vaan Rosen jatkuvasta tavasta aloittaa konsertit myöhässä aikatauluista sekä lakiasioista, joiden avulla Rose pyrki ottamaan yhtyeen hallintaansa.


title: Slash (kitaristi)

text: Slash perusti Slash’s Snakepit -yhtyeen vuonna 1994, jolloin Guns N’ Roses vietti taukoa. Hän rakennutti uuden kotitalonsa autotalliin lempinimellä The Snakepit tunnetun studion, jossa työsti Use Your Illusion Tour -kiertueen aikana kehittämiään kappaleita Matt Sorumin, Gilby Clarken ja Alice in Chains -basisti Mike Inezin kanssa. Axl Rose ei ollut vaikuttunut Slashin työstämistä kappaleista, joten Slash päätti levyttää kappaleista Slash’s Snakepit -kokoonpanon esikoisalbumin "It’s Five O’Clock Somewhere" Sorumin, Clarken ja Inezin kanssa. Kokoonpanon täydensi Jellyfish-yhtyeessä vaikuttanut laulaja Eric Dover.


title: Slash (kitaristi)

text: "It’s Five O’Clock Somewhere" levytettiin Record Plant- ja Conway-studioissa, ja Slash tuotti sen yhdessä Guns N’ Rosesin luottotuottaja Mike Clinkin kanssa. Slash ei alun perin halunnut käyttää albumin julkaisun yhteydessä omaa nimeään ja olisi halunnut pitää antaa yhtyeelle nimen The Snakepit, mutta levy-yhtiö Geffen oli toista mieltä. Albumi julkaistiin helmikuussa 1995, ja se nousi Yhdysvalloissa Billboardin albumilistan sijalle 70. Britannian albumilistalla sen sijoitus oli 15. "It’s Five O’Clock Somewhere" saavutti Yhdysvalloissa platinalevymyynnin, ja sitä on myyty maailmanlaajuisesti yli miljoona kappaletta. Albumilta julkaistiin myös single ”Beggars & Hangers-On”. Hyvän myyntimenestyksen lisäksi albumi keräsi myös positiivisia arvioita kriitikoilta. Slash’s Snakepit teki albumin myötä myös kiertueen, joka kattoi esiintymisiä Yhdysvalloissa, Euroopassa, Japanissa ja Australiassa. Omaelämäkerrassaan Slash on kertonut, että piti tuolloin kiertue-elämää helppona ensimmäisen kerran vuosiin, hänen yhtyetoverinsa olivat hauskoja ja välttivät draamaa, ja jokaisen keikan tarkoituksena oli vain soittaa rockia. Kiertue päättyi kuitenkin odotettua aiemmin, kun Geffen lopetti sen taloudellisen tukemisen sen jälkeen, kun Axl Rose oli ottanut Slashiin yhteyttä ja kertonut olevansa valmis palaamaan Guns N’ Rosesin pariin ja Slashin oli palattava Los Angelesiin.


title: Slash (kitaristi)

text: Slash kokosi Snakepitin uudelleen 1990-luvun lopussa, jolloin hän oli jo eronnut Guns N’ Rosesista ja soittanut blues rock -projektissaan Slash’s Blues Ball. Uusi Slash’s Snakepit -kokoonpano koostui laulaja Rod Jacksonista, rytmikitaristi Ryan Roxiesta, basisti Johnny Griparicista ja rumpali Matt Laugista. Harjoiteltuaan soittamista yhdessä yhtye alkoi tuottaja Jack Douglasin kanssa työstää toista albumiaan "Ain’t Life Grand", joka taltioitiin Slashin koti- sekä Ocean Way -studioissa. Albumi oli alun perin tarkoitus julkaista Geffen Recordsin toimesta vuoden 2000 helmikuussa. Interscope Recordsin kanssa yhdistynyt Geffen kuitenkin ilmoitti Slashille, että "Ain’t Life Grand" ei edustanut yhtiön kanssa yhtenäistä musiikillista tyylisuuntaa. Slash osti albumin julkaisuoikeuden takaisin ja teki levytyssopimuksen Koch Recordsin kanssa. Yhtye keikkaili albumin tiimoilta AC/DC:n Stiff Upper Lip Tour -kiertueen lämmittelijänä, jonka jälkeen se teki vielä oman kiertueensa. "Ain’t Life Grand" julkaistiin lopulta vuoden 2000 lokakuussa ensisinglen ”Mean Bone” saattelemana. Albumi ei saavuttanut "It’s Five O’Clock Somewheren" kaltaista myyntiä, ja se kriitikoilta sai eriävän vastaanoton. Koch Records purki yhtyeen levytyssopimuksen pian albumin julkaisemisen jälkeen.


title: Slash (kitaristi)

text: "Ain’t Life Grandin" kiertueen aikana Slash sairastui, ja tehtyään sairaalavisiitin Pittsburghissa hän sai lääkäriltään määräyksen pysyä kotona toipuakseen keuhkokuumeesta. Slash paljasti myöhemmin omaelämäkerrassaan kärsineensä kardiomyopatia, joka oli seurausta hänen vuosikausia kestäneestä alkoholin- ja huumeidenkäytöstään. Hänen sydämensä tuolloin oli turvonnut lähes repeämispisteeseen, ja hänelle asennettiin tuolloin sydäniskuri. Toivuttuaan hän palasi Snakepitin kanssa kiertueelle, mutta sen päätyttyä hän ilmoitti yhtyeen toiminnan lopettamisesta vuonna 2002. Yhtyeen lopettamisen taustalla vaikutti Slashin tuntemus siitä, että muu yhtye oli epäammattimainen eikä sitoutunut toimintaan riittävän paljoa.


title: Slash (kitaristi)

text: Toinen Slashin 1990-luvun yhtyeistä oli Slash’s Blues Ball, joka edusti blues rock -tyyliä. Yhtye toimi kahden vuoden ajan soittaen konserteissaan cover-kappaleita muun muassa B.B. Kingin, Steppenwolfin, Otis Reddingin sekä Guns N’ Rosesin ja Slash’s Snakepitin tuotannosta. Sen kokoonpanon muodostivat laulaja Teddy Andreadis, kitaristi Bobby Schneck, basisti Johnny Griparic, saksofonisti Dave McClarem ja rumpali Alvino Bennett.


title: Slash (kitaristi)

text: Vuonna 2002 Slash nousi lavalle yhdessä basisti Duff McKaganin ja rumpali Matt Sorumin kanssa Randy Castillon muistokonsertissa. Kolmikko huomasi yhä omaavansa keskenään saman musiikillisen kemian, joka heillä oli ollut Guns N’ Rosesin aikana. He päättivät perustaa yhdessä uuden yhtyeen Velvet Revolver. Niin ikään Guns N’ Rosesissa soittanut rytmikitaristi Izzy Stradlin oli myös mukana yhtyeen suunnitelmassa, mutta jättäytyi pois projektista sen jälkeen, kun muut halusivat hankkia yhtyeeseen erillisen laulajan. Duff McKaganin Loaded-yhtyeessä soittanut Dave Kushner liittyi yhtyeen toiseksi kitaristiksi. Kuukausien etsinnän jälkeen yhtyeen laulajaksi liittyi Stone Temple Pilotsissa ansioitunut Scott Weiland.


title: Slash (kitaristi)

text: Velvet Revolver julkaisi vuonna 2003 ensimmäisen singlensä ”Set Me Free” ja soitti kesän aikana lukuisia konsertteja. Yhtyeen ensimmäinen albumi "Contraband" julkaistiin vuoden 2004 kesäkuussa, ja se debytoi Yhdysvalloissa listaykkösenä. Albumia myytiin kansainvälisesti yli kaksi miljoonaa kappaletta, ja se nosti myös Slashin uran artistina ja esiintyjänä takaisin pinnalle. Velvet Revolver kiersi albumin tukemiseksi puolentoista vuoden ajan. Vuoden 2007 heinäkuussa yhtyeen toinen albumi "Libertad" näki päivänvalon. Albumia seuranneella kiertueella Scott Weiland ilmoitti, että kiertue olisi kuitenkin yhtyeen viimeinen. Weiland erotettiin yhtyeestä huhtikuussa 2008, ja hän palasi takaisin Stone Temple Pilotsin laulajaksi. Velvet Revolverin ilmoitettiin tämän myötä vetäytyvän määrittelemättömän mittaiselle tauolle.


title: Slash (kitaristi)

text: Alkuvuodesta 2010 yhtye kirjoitti uusia kappaleita ja piti koelaulutilaisuuksia tavoitteenaan löytää yhtyeeseen uusi laulaja. Vuoden 2011 tammikuuhun mennessä yhtye oli äänittänyt demoversiot yhdeksästä uudesta kappaleesta, ja sen odotettiin tekevän päätös uuden laulajan pestaamisesta. Yhtye muun muassa työsti uutta kappalemateriaaliaan Slipknot- ja Stone Sour -yhtyeistä tunnetun Corey Taylorin kanssa. Slash kuitenkin kertoi huhtikuussa, ettei sopivaa laulajaa ollut löytynyt ja että Velvet Revolverin tauko jatkuisi muutaman vuoden ajan, kun sen jäsenet keskittyisivät muihin projekteihin.


title: Slash (kitaristi)

text: Slash aloitti soolouransa esikoisalbumin työstämisen vuoden 2008 syyskuussa. Hänen vaimonsa Perla Hudson kertoi, että albumilla vierailisi monia eri artisteja ja ”Slashin ystäviä Ozzy Osbournesta Fergieen.” Albumia työstettiinkin pitkään nimellä "Slash & Friends", kunnes se julkaistiin nimen "Slash" alla vuoden 2010 huhtikuussa. Se debytoi Yhdysvalloissa Billboardin albumilistan kolmantena, ja nousi listaykköseksi muun muassa Suomessa. Albumilla vieraili liuta musiikkialan ykkösnimiä, kuten Osbourne, Fergie, Adam Levine, M. Shadows, Lemmy Kilmister, Dave Grohl, Chris Cornell ja Iggy Pop. Myös osa vanhasta Guns N’ Roses -kaartista toi oman lisänsä albumille, sillä sekä Izzy Stradlin, Steven Adler että Duff McKagan vierailivat soittamassa kukin yhdessä kappaleessa.


title: Slash (kitaristi)

text: "Slash"-albumia seurasi Slashin soolouran ensimmäinen maailmankiertue. Hänen kiertuekokoonpanonsa muodostivat jo albumillakin esiintynyt Alter Bridge-yhtyeen laulaja Myles Kennedy, Slash’s Blues Ball -kokoonpanossakin soittanut rytmikitaristi Bobby Schneck, basisti Todd Kerns ja rumpali Brent Fitz. Kiertueen aikana Slash yhtyeineen esiintyi muun muassa Ozzy Osbournen lämmittelijänä tämän Scream World Tour -kiertueella, ja saapui vuonna 2010 konsertoimaan myös Suomeen Ruisrock-festivaalille. Kiertueella esitetyt kappaleet pohjautuivat lähinnä uuden sooloalbumin materiaaliin sekä Guns N’ Rosesin ja Velvet Revolverin tuotantoon, mutta settilistassa oli mukana myös satunnaisia Slash’s Snakepitin kappaleita.


title: Slash (kitaristi)

text: Slashin yhteistyö Myles Kennedyn sekä muun "Slash"-albumin kiertueella soittaneen yhtyeen kanssa jatkui myös vuonna 2011, kun hän aloitti toisen sooloalbuminsa työstämisen. Slash ja Myles Kennedy kirjoittivat kappaleita yhdessä, ja tuloksena syntyi uusi albumi "Apocalyptic Love". Vaikka albumi onkin virallisesti Slashin sooloalbumi, sen nimeämisessä huomioitiin myös muu yhtye ja se julkaistiinkin nimellä Slash featuring Myles Kennedy and The Conspirators. "Apocalyptic Love" julkaistiin vuoden 2012 toukokuussa, ja se ylsi Yhdysvalloissa parhaimmillaan albumilistan neljänneksi. Albumia seuranneella kiertueella Slash konsertoi jälleen myös Suomessa, esiintyen yhtyeineen Helsingin Hartwall Areenalla.


title: Slash (kitaristi)

text: Alkuvuodesta 2013 Loudwire-sivuston äänestyksessä Slash äänestettiin vuoden 2012 parhaaksi kitaristiksi. Vuonna 2014 Slash kertoi julkisuuteen tiedon kolmannesta sooloalbumistaan, jonka oli levyttänyt jälleen Myles Kennedyn ja The Conspiratorsin kanssa. Nimen "World on Fire" saanut albumi julkaistiin vuoden 2014 syyskuussa, ja se debytoi Yhdysvalloissa albumilistan sijalla 10.


title: Slash (kitaristi)

text: Vuoden 2018 maaliskuussa Slash varmisti julkaisevansa uuden sooloalbumin vuoden 2018 syksyllä. Slash yhtyeineen aloittaa albumin tiimoilta myös kiertueen vuoden 2018 syyskuussa.


title: Slash (kitaristi)

text: Vuoden 2015 aikana syntyi uusi huhu vanhan Guns N’ Rosesin paluusta. Heinäkuussa 2015 tiedotettiin, että yhtyeen soolokitaristit DJ Ashba ja Ron ”Bumblefloot” Thal olivat jättäneet yhtyeen. Ashban ja Thalin eroaminen vahvisti huhumyllyn vanhan kokoonpanon paluusta, sillä Slash kertoi vuoden 2015 elokuussa sopineensa vanhat erimielisyytensä Axl Rosen kanssa. Slash ja Rose eivät olleet puhuneet toisilleen sitten 1990-luvun. Vuoden 2015 joulukuussa "Billboard" uutisoi Slashin tekevän paluun yhtyeen soolokitaristiksi, ja että yhtye soittaisi vuoden 2016 Coachella-festivaalin pääesiintyjänä. Tieto Slashin ja basisti Duff McKaganin paluusta Guns N’ Rosesiin sekä yhtyeen Coachella-esiintymisestä vahvistettiin vuoden 2016 tammikuussa.


title: Slash (kitaristi)

text: Guns N’ Rosesin ilmoitettiin käynnistävän Slashin ja McKaganin paluun myötä mittava, nimeä Not in This Lifetime... Tour kantava kiertue. Yhtye teki ensimmäisen julkisen esiintymisensä aprillipäivänä 2016 Los Angelesin The Troubadour -klubilla, jossa yhtye oli keikkaillut uransa alkuvaiheessa. Kyseessä oli ensimmäinen kerta sitten vuoden 1993 Use Your Illusion -kiertueen, kun Slash ja Axl Rose esiintyivät yhdessä. Troubadour-esitys toimi lämmittelynä viikkoa myöhemmin käynnistyneelle Not in This Lifetime -kiertueelle ja sisälsi yhtyeen tunnetuimpien hittien kappaleiden ohella myös muutaman vuoden 2008 "Chinese Democracy" -albumin kappaleen, joita Slash ei ollut aiemmin soittanut lainkaan. Myös vuonna 2018 jatkuva Not in This Lifetime -kiertue on osoittautunut maailmanlaajuisesti valtavaksi menestykseksi, sillä yhtyeen konsertteihin myytiin pelkästään vuonna 2017 2,68 miljoonaa konserttilippua, jotka tuottivat yhteensä 262,5 miljoonan dollarin tuloksen.


title: Slash (kitaristi)

text: Vuonna 1991 Slash vieraili soittamassa soolokitaraa Michael Jacksonin albumilla "Dangerous" kappaleessa ”Give In to Me”. Hän levytti Jacksonin kanssa seuraavan kerran vuonna 1995 soittaessaan kohua herättäneessä kappaleessa ”D.S.”. Vuonna 1997 Slash soitti Jacksonin albumin "" kappaleessa ”Morphine”, ja vuonna 2001 hän oli mukana Jacksonin uran viimeiseksi jääneellä kokopitkällä studioalbumilla "Invincible" kappaleessa ”Privacy”. Studiossa tehdyn yhteistyön ohella Slash myös esiintyi Jacksonin kanssa useita kertoja, muun muassa vuoden 1995 MTV Video Music Awards -gaalassa. Slash myös vieraili Jacksonin Dangerous World Tour -kiertueella vuonna 1992. He soittivat usein yhdessä esiintyessään Jacksonin kappaleet ”Black or White” ja ”Beat It”.


title: Slash (kitaristi)

text: Slash ja Lenny Kravitz levyttivät yhdessä vuonna 1991, kun Slash vieraili Kravitzin albumin "Mama Said" kappaleessa ”Always on the Run”. Vuonna 1993 Slash osallistui Jimi Hendrixille osoitetun tribuuttialbumin "" tekoon, ja vuonna 1994 hän soitti Carole Kingin konsertissa, joka taltioitiin Kingin livealbumiksi "In Concert". Slash ja King esiintyivät yhdessä myös "Late Show with David Letterman" -ohjelmassa promotoidakseen konserttia. Vuonna 1996 Slash ja espanjalainen laulaja Marta Sánchez levyttivät yhdessä flamenco-vaikutteisen kappaleen ”Obsession Confession” elokuvan "Murhasiivous Oy" soundtrackille. Samana vuonna hän vieraili Alice Cooperin livealbumiksi "A Fistful of Alice" taltioidussa konsertissa. Vuonna 1997 Slash sävelsi ja levytti Snakepit -yhtyeensä kanssa musiikkia myös Quentin Tarantinon elokuvaan "Jackie Brown".


title: Slash (kitaristi)

text: Heinäkuussa 2012 Slashille paljastettiin oma tähti Hollywoodin kuuluisalle Walk of Fame -kävelykadulle.


title: Slash (kitaristi)

text: Slash tunnetaan suurena elokuvaharrastajana, ja hän on itse myös tehnyt esiintymisiä elokuvissa ja televisiosarjoissa. Hän esiintyi vuonna 1988 ensi-iltansa saaneessa Clint Eastwoodin tähdittämässä toimintatrillerissä "Likainen Harry ja murhapooli" muiden Guns N’ Rosesin silloisten muusikoiden kanssa. Hän on varsinaisten roolisuoritustensa ohella esiintynyt elokuva- ja televisioalalla myös omana itsenään.


title: Slash (kitaristi)

text: Slashin omaelämäkerta "Slash", jonka hän on kirjoittanut Anthony Bozzan kanssa, julkaistiin vuoden 2007 lokakuussa. Lisäksi hän oli mukana kirjoittamassa Mötley Crüen basisti Nikki Sixxin omaelämäkertaa "Heroiinipäiväkirja", joka julkaistiin niin ikään vuonna 2007. Slash esiintyy myös vuonna 2007 julkaistussa musiikkipelissä "", jossa hän on myös pelattava hahmo. Saadakseen Slashin pelattavaksi hahmoksi, on pelaajan kuitenkin ensin voitettava tämä kitarataistelussa pelin viidennen tason aikana.


title: Slash (kitaristi)

text: Hänen äitinsä on afroamerikkalainen ja isänsä Englannin juutalainen. Slash on erityisen tunnettu siitä, että hän soittaa Gibson Les Paul -kitaroilla. Muista kitaroista hän soittaa ja on soittanut erityisesti alkuaikoina B.C. Richin Mockingbird ja Warlock -kitaroilla sekä Gibson SG:n kaksikaulaisella. Hän onkin lukuisissa haastatteluissa kertonut omistavansa yli sata kitaraa. Slashin muita tavaramerkkejä ovat mieltymys Jack Daniel’s -viskiin, suupielestä roikkuva Marlboron savuke sekä eritoten mustat, hänen kasvonsa lähes kokonaan peittävä kiharainen hiuspehko, mustat aurinkolasit ja iso silinterihattu. Vuoden 2004 lopussa silinteri varastettiin, mutta varas palautti sen muutama kuukausi myöhemmin. Slash tosin kertoo elämäkerrassaan joutuneensa useasti silinterivarkaan kohteeksi ja hukanneensa niitä useita.


title: Slash (kitaristi)

text: Slashin äiti Ola Hudson kuoli keuhkosyöpään vuonna 2009, minkä jälkeen Slash lopetti tupakoinnin.


title: Slash (kitaristi)

text: Slash oli vuosina 1992–1997 naimisissa Renee Suranin kanssa. Perla Ferrerin kanssa hän avioitui vuonna 2001 ja heillä on kaksi poikaa, London Emilio (s. 2002) ja Cash Anthony (s. 2004). Elokuussa 2010 Slash ja Ferrer aikoivat erota, mutta peruivat eronsa kahden kuukauden päästä. Vuonna 2015 pari haki avioeroa uudelleen ja he pääsivät vasta vuonna 2018 sopuun omaisuuden jaosta, jossa Slash maksaa ex-vaimolleen tasinkoa 6,6 miljoonaa dollaria ja elatusapua 100 000 dollaria kuussa. Slash asuu nykyään Los Angelesissa avoliitossa nuoruuden tyttöystävänsä Meegan Hodgesin kanssa.


title: Slash (kitaristi)

text: Slash on ujo ihminen ja sen vuoksi välttänyt katsekontaktia ihmisten kanssa jo lapsesta asti. Pitkät hiukset ja silinteri antoivat turvaa esiintymiskammoa vastaan, kun ei tarvinnut olla suorassa katsekontaktissa yleisöön. Hänellä oli Guns N’ Roses -aikoinaan pahoja ongelmia huumeiden (hänellä oli 1990-luvun alussa vakava huumeiden yliannostus, mutta hänet saatiin elvytettyä) ja alkoholin kanssa. Omien sanojensa mukaan hän ”rohkaistui puhumaan ihmisille vasta ollessaan alkoholin vaikutuksen alaisena”. Hän kävi alkoholiongelman takia lähellä kuolemaa 35-vuotiaana, ja tuolloin lääkärit sanoivat hänellä olleen enää muutama viikko elinaikaa. Slashille laitettiin sydämentahdistin, joka antaa sähköshokkeja, jos sydän lyö liian nopeasti tai liian hitaasti, mikä rajoittaa myös muun muassa hänen lavaliikkumistaan. Tahdistimen vuoksi hän myös lopetti pääosin juomisen ja alkoi liikkua paljon harrastaen muun muassa kehonrakennusta. Hänellä meni aikaa palata takaisin normaaliin kuntoonsa, mutta hän selvisi, ja on ollut siitä asti lähes täysin raittiina. Slash ei käynyt armeijaa.


title: Slash (kitaristi)

text: Slash on kertonut kappaleen, jonka soittamisesta kitaralla hän eniten nauttii, olevan Heart-rockyhtyeen kappale ”Barracuda”.


title: Slash (kitaristi)

text: "Pääartikkeli: Guns N’ Rosesin diskografia"


title: James Hetfield

text: James Alan Hetfield (s. 3. elokuuta 1963 Downey, Kalifornia, Yhdysvallat) on thrash metal -yhtye Metallican laulaja, kitaristi ja pääasiallinen lauluntekijä. Hän perusti Metallican rumpali Lars Ulrichin kanssa vuonna 1981.


title: James Hetfield

text: Lapsuutensa Hetfield vietti Los Angelesissa, Yhdysvalloissa perheessä, jossa kristillinen kasvatus oli tärkeä osa jokapäiväistä elämää. Tämän voi yhä huomata muun muassa Hetfieldin kirjoittamissa Metallican sanoituksissa, jotka hyvin useasti sivuavat uskontoa ja oikeutta.


title: James Hetfield

text: 9-vuotiaana Hetfield aloitti musiikin harrastamisen. Aluksi hän soitti pianoa, mutta pian piano vaihtui isoveljen rumpuihin ja sitten kitaraan. Tyylivaikutteita Hetfield ammensi sen aikaisilta idoleiltaan kuten Van Halenilta, AC/DC:ltä, KISSltä, Aerosmithiltä, Black Sabbathilta, Led Zeppeliniltä ja Thin Lizzylta. Ei mennyt kauankaan, kun Hetfield perusti ensimmäisen yhtyeensä nimeltä Obsession.


title: James Hetfield

text: Muutettuaan Breaan Kaliforniaan Hetfield perusti toisen yhtyeensä nimeltä Hugh tapaamansa rumpalin Jim Mulliganin kanssa. Hughissa ollessaan Hetfield teki muiden yhtyeen jäsenten kanssa Metallican esikoisalbumille "Kill ’Em All" päätyneen kappaleen "Phantom Lord". Hetfieldin vanhemmat erosivat hänen ollessa 12-vuotias. Vastoinkäymiset jatkuivat, hänen äitinsä kuoli kun hän oli 16-vuotias. Tämän jälkeen Hetfield muutti Metallican silloisen basistin Ron McGovneyn kanssa yhteen, koska hänellä ei olisi ollut muuta paikkaa missä asua. Talon omisti McGovneyn äiti ja se oli vain yksi hänen omistamistaan taloista lähistöllä. Hetfield ja McGovney saivat asua talossa ilmaiseksi, koska se oli saanut purkutuomion. Talon paikalle rakennettiin myöhemmin tie.


title: James Hetfield

text: Käytyään läpi useita yhtyeitä James Hetfield tapasi vuonna 1981 Lars Ulrichin. Hieman tämän tapaamisen jälkeen Metallica syntyi ja vain kaksi vuotta Metallican perustamisesta julkaistiin esikoisalbumi Kill ’Em All, joka oli ensimmäinen paremmin myynyt thrash metal -levy.


title: James Hetfield

text: Hetfield on ollut vaimonsa Francesca Tomasin kanssa naimisissa vuodesta 1997 lähtien ja heillä on kolme lasta. Perhe asuu pikkukylässä Coloradon osavaltiossa Yhdysvalloissa minne he muuttivat San Franciscon alueelta vuonna 2016. Hetfield on raitis alkoholisti. Hän lopetti juomisen 2000-luvun alussa. Hänen toipumisprosessiaan käydään läpi elokuvassa .


title: James Hetfield

text: James Hetfieldin soittotekniikassa on erikoista se, että hän soittaa lähes kaiken plektralla iskemällä kieliä ylhäältä alaspäin eli niin kutsutulla "downstroke"-tekniikalla. Tästä onkin tullut Metallican tasainen ja vahva kitarasoundi. Hän myöskin pitää plektraa peukalon, etusormen ja keskisormen yhteisotteessa joka luo sekä tukevan otteen mutta myös voimakkaan soundin sekä antaa mahdollisuuden soittaa nopeasti väsymättä.


title: Moskeija

text: Moskeija () on islaminuskoisten temppeli, jota kristityillä vastaa kirkko. Moskeija, jossa on "minbar" eli saarnastuoli, on perjantaimoskeija (جامع ,"jama" eli kokouspaikka).


title: Moskeija

text: Varsinaisesti islamin opit eivät edellytä rukoukseen käytettävältä paikalta mitään erityistä. Muhammad itse on sanonut, että missä vain oikeauskoiset rukoilevat, siellä on moskeija. Yleensä moskeijalla tarkoitetaan kuitenkin moskeijarakennusta.


title: Moskeija

text: Teologisesti islaminuskoiset katsovat Mekan Masjid al-Haramin olevan maailman ensimmäinen moskeija. Historiallisesti ensimmäinen islaminuskoisten kokoontumispaikkana toiminut moskeija ja myöhemmin rakennettujen moskeijoiden tärkein esikuva oli profeetta Muhammadin talo Medinassa. Talo ei ole säilynyt, mutta kirjallisuudessa se on kuvattu varsin tarkasti. Talo oli aikaansa ja paikkaansa nähden hyvin suuri: se oli osapuilleen neliön muotoinen rakennusten ympäröimä aukio, jonka sivun pituus oli 56 metriä. Muhammadin talo ei ollutkaan ensisijaisesti asuinkäyttöön tarkoitettu, eikä se ollut myöskään palatsi vaan ennen kaikkea kokoontumis- ja rukouspaikka. Aukion laidalla oli varjostava pylväskäytävä, ja profeetta itse saarnasi sen toisessa päässä.


title: Moskeija

text: Muslimin päivään kuuluu viisi rukoushetkeä. Rukouskutsu kuulutetaan minareetista (arabiaksi "Mi'thana") eli moskeijan tornista.


title: Moskeija

text: Koska islaminuskoiset peseytyvät rituaalisesti ennen rukousta, moskeijaan kuuluu peseytymispaikka, joka sijaitsee joko sisäpihalla tai sisäänkäynnin yhteydessä. Usein peseytymispaikka on omassa katetussa paviljongissaan sisäpihan keskellä.


title: Moskeija

text: Astuttaessa peseytymisaluetta – eteistä tai sisäpihaa – peremmälle saavutaan kalustamattomaan avoimeen tilaan. Tämän rukoussali on tavallisesti arkkitehtuuriltaan yksinkertainen, ja kattoa kannattelevat usein pylväsrivistöt. Visuaalisesti muusta poikkeaa "qibla"-seinä, joka on yleensä sisäänkäyntiä vastapäätä. Oikeaoppisesti "qibla"-seinän tulisi olla kohtisuorassa Mekkaan päin osoittavaa suoraa vasten. Näin rukoilemaan kokoontuneet asettumalla "qibla"-seinän kanssa yhdensuuntaisiin riveihin suuntaavat samalla itsensä Mekkaan päin. "Qibla"-seinässä, yleensä keskellä sitä, on "mihrab", syvennys, josta seinän erottaa "qibla"-seinäksi. "Mihrabissa" ei ole kalustusta toisin kuin tavallisesti kristillisen kirkon alttarin ympärillä. Jos moskeijassa on saarnastuoli eli "minbar" perjantaisaarnoja varten, se sijaitsee "mihrabin" vieressä.


title: Moskeija

text: Islamilaisessa maailmassa on kehittynyt useita eri moskeijatyyppejä. Merkittäviä ovat olleet varhaiset abbasidimoskeijat, T-kirjaimen muotoiset moskeijat sekä Anatolian keskikupoliset moskeijat. 1900-luvulla öljyn tuoman vauraus johti uuteen moskeijarakentamisen aaltoon, joka on edistänyt islamilaisten nykyarkkitehtien asemaa ja johon ovat osallistuneet myös ei-islamilaiset arkkitehdit. Eräät maailman kuuluisimmista rakennuksista kuten Istanbulin Hagia Sofia ja Ateenan Parthenon ovat toimineet moskeijoina.


title: Moskeija

text: Järvenpään moskeija Järvenpäässä on Suomen ainoa varta vasten moskeijaksi rakennettu moskeija. Sen ovat rakentaneet tataarit 1940-luvun alkupuolella. Puiseen moskeijaan kuuluu myös pieni minareetti, josta ei kuitenkaan ole saanut kuuluttaa rukouskutsuja. Pienempiä muslimien rukoushuoneita on Suomessa noin 60–80 useita tiloissa, jotka on tarkoitettu alun perin muuta käyttöä varten, muun muassa Helsingissä kahdeksan. Pääkaupunkiseudulla rukoushuoneita on noin 30. Islamilaisen neuvoston varapuheenjohtaja Pia Jardi on esittänyt toiveen, ettei näistä rukoushuoneista käytettäisi nimitystä ”moskeija”.


title: Moskeija

text: Lahden moskeija (turk. "Lahti Cami") on 1950-luvulla rakennettu alkuperäinen Adventtiseurakunnan kirkkorakennus, joka sijaitsee Päijät-Hämeen maakunnassa Lahden asemantaustalla. Lahden moskeija kuuluu Suomen suurimpiin moskeijarakennuksiin ja tämän hetkisiin rukoustiloihin sekä moskeijarakennuksiin nähden se onkin tällä hetkellä suurin moskeija koko Suomessa. Aiemmin kirkkorakennuksena sekä kuvataitelija Ismo Pyykön ateljeenana toiminut rakennus restauroitiin moskeijaksi turkkilaisen valistusyhdistyksen toimesta vuonna 2012. Moskeijan avajaistilaisuus suoritettin Lahden kaupunginjohtaja Jyrki Myllyvirran johdolla 4. huhtikuuta 2012. Moskeija kuuluu tällä hetkellä Suomen Islamilaisen Diyanet Yhdyskunnan alaisuuteen, joka Lahden moskeijan lisäksi hallinoi ja johtaa Vantaan, Turun sekä Porin rukous- ja moskeijarakennuksia.


title: Moskeija

text: Useat moskeijahankkeet ovat kaatuneet rahoituksen puutteeseen. Muualla Euroopassa moskeijat ovat saaneet merkittävää rahoitusta muslimimaista.


title: Moskeija

text: Helsingin moskeijan arkkitehtikilpailu käynnistyi 2015. Paikkaa ei ole vielä valittu, mutta vaihtoehtona on Hanasaari. Hanketta johtaa Suomen islamilainen neuvosto. Moskeijan yhteyteen tulee monitoimikeskus. Helsingin pormestariksi 2017 valittu Jan Vapaavuori vastustaa suurmoskeijahanketta.


title: Pelle Miljoona

text: Pelle Miljoona (oikealta nimeltään Petri Samuli Tiili, s. 10. helmikuuta 1955 Hamina) on suomalainen punk- ja rockmuusikko sekä kirjailija. Hän oli 1970-luvun viimeisinä ja 1980-luvun ensimmäisinä vuosina suomalaisen punk-liikkeen ja uuden aallon pioneereja. Ajanjaksolle ajoittuvat Pellen yhtyeiden tunnetuimmat kappaleet: "Moottoritie on kuuma", "Tahdon rakastella sinua", "Väkivalta ja päihdeongelma", "Pelko ja viha" ja "Juokse villi lapsi". Yhtyeissään Pelle Miljoona on säveltänyt, sanoittanut ja laulanut sekä soittanut rumpuja, kitaraa ja huuliharppua. Pelle Miljoona on myös kirjoittanut kymmenen romaania, omaelämäkerran ja kaksi runokirjaa.


title: Pelle Miljoona

text: Koulutukseltaan Tiili on peruskoulunopettaja ja hän valmistui Savonlinnan opettajankoulutuslaitoksesta vuonna 1978. Siviilipalveluksen Tiili suoritti Espoossa näkövammaisten ammattikoulussa 1978–1979.


title: Pelle Miljoona

text: Pelle Miljoona sai heinäkuussa 2015 Juha Vainio -sanoituspalkinnon.


title: Pelle Miljoona

text: Pelle Miljoona perusti Savonlinnassa ensimmäisen levyttämään päässeen yhtyeensä Pelle Miljoona & N.U.S.:n vuonna 1977. Punk ja uusi aalto tekivät tuolloin tuloaan Suomeen. Petri Tiili tutustui punkkiin interrail-matkalla Lontooseen kesällä 1977. Palattuaan Suomeen hän perusti kitaristi Pasi Huopalaisen kanssa The Fugs-yhtyeeltä nimensä saaneen N.U.S.-yhtyeen ja otti taiteilijanimekseen Pelle Miljoona. Dave Lindholmin ollessa keikalla Savonlinnassa Huopalainen antoi N.U.S.:n demokasetin Lindholmille, joka vei sen Love Recordsin Atte Blomille. Blom teki yhtyeen kanssa levytyssopimuksen nähtyään N.U.S.:n esiintymisen Jimi Sumén & Dreamsin lämmittelijänä. N.U.S.-kokoonpanolla julkaistiin single "Olen työtön"/"Mä vain pogoon" ja eponyymi albumi. Yhtye hajosi Pellen muutettua pois Savonlinnasta pääkaupunkiseudulle.


title: Pelle Miljoona

text:
Helsingissä Pelle tutustui uusiin soittajiin kuten Ari Taskiseen, Tumppi Varoseen ja Rubberduck Jonesiin, joiden kanssa syntyi kokoonpano Pelle Miljoona & 1980 (aluksi Pelle Miljoona & 1978 ja sitten 1979). Pelle vuorotteli laulajana ja rumpalina Varosen kanssa. Myöhemmin yhtyeeseen liittyi myös kitaristi Stefan Piesnack. Vuosikymmenen lopulla Taskinen siirtyi bassosta koskettimiin ja kokoonpanoon, joka nimettiin Pelle Miljoona Oy:ksi, liittyivät kitaristi Andy McCoy ja basisti Sami Takamäki (myöhemmin Sam Yaffa). Syksyllä 1980 julkaistiin Pellen Miljoonan menestynein albumi "Moottoritie on kuuma", joka nousi listaykköseksi. Sen levyttänyt kokoonpano kuitenkin hajosi McCoyn ja Yaffan muutettua Tukholmaan.
Alkuaikoina Ari Taskinen sävelsi suuren osan Pellen laulamista ja sanoittamista kappaleista. Taskisen sävellyksiä olivat esimerkiksi hitit "Moottoritie on kuuma" ja "Juokse villi lapsi". Tumppi Varonen on myös tehnyt paljon yhteistyötä Pellen kanssa. Varonen esimerkiksi laulaa kappaleen "Tahdon rakastella sinua", jonka on säveltänyt ja sanoittanut Ari Taskinen. Varonen on myös säveltänyt ja sanoittanut Pelle Miljoonan eri yhtyeiden kappaleita.


title: Pelle Miljoona

text: Pellen musiikki on 2000-luvulla ollut vahvasti folk- ja reggae-vaikutteista. Vuonna 2002 hän julkaisi nimellä Pelle Miljoona & Ylivoima albumin "Todistaja" yhdessä Soul Captain Bandin kanssa.


title: Pelle Miljoona

text: Kappale "Moottoritie on kuuma" voitti kesäkuussa 2007 Helsingin Sanomien äänestyksen Rakkaimmat rockit, ja "Väkivalta ja päihdeongelma" -kappale voitti saman vuoden marraskuussa Punklandia-sivustolla olleen Paras punkbiisi -äänestyksen. Jälkimmäisen äänestyksen top 20:ssä olivat myös kappaleet "Tahdon rakastella sinua" (9. sija) sekä "Pelko ja viha" (13. sija).


title: Pelle Miljoona

text: Toukokuussa 2018 uutisoitiin, että Pelle Miljoona Oy palaa tunnetuimmassa kokoonpanossaan keikoille saman vuoden syksyllä alkavan kiertueen myötä.


title: Pelle Miljoona

text: Pelle Miljoonan mukaan nimetty tie on Porin Viikinäisten kaupunginosassa. Paikalla olleen ladon seinässä luki parin vuosikymmenen ajan "Pelle Miljoona Oy", kunnes lato paloi vuonna 2004. Paikalle rakennetulla asuinalueella kulkeva katu nimettiin Pelle Miljoonan tieksi.


title: Pelle Miljoona

text: Kesäkuussa 2014 paljastettiin Haminan Tervasaaressa Pelle Miljoona -patsas. Veistoksen on tehnyt Heimo Suntio.Pelle Miljoona & N.U.S.


title: Pelle Miljoona

text: Pelle Miljoona & 1980


title: Pelle Miljoona

text: Pelle Miljoona Oy


title: Pelle Miljoona

text: Pelle Miljoona & Avoimet Ovet


title: Pelle Miljoona

text: Soolotuotanto


title: Pelle Miljoona

text: Miljoonaliiga


title: Pelle Miljoona

text: Pelle Miljoona & Linnunlaulu


title: Pelle Miljoona

text: Pelle Miljoona & Rockers


title: Pelle Miljoona

text: Pelle Miljoona & Ylivoima


title: Pelle Miljoona

text: Pelle Miljoona Unabomber!


title: Pelle Miljoona

text: Pelle Miljoona & JJU jousiensemble


title: Pelle Miljoona

text: Pelle Miljoona United


title: Pelle Miljoona

text: Pelle Miljoona & Haminan Akustiikka


title: Slash

text: Slash voi tarkoittaa ainakin seuraavia:


title: Elisabet II

text: Kuningatar Elisabet II (Elizabeth Alexandra Mary, s. 21. huhtikuuta 1926 Lontoo) on Ison-Britannian kuningatar sekä 15 muun kansainyhteisömaan valtionpäämies, muun muassa Australian, Kanadan ja Uuden-Seelannin kuningatar. Hallitsijaksi Elisabet II nousi isänsä Yrjö VI:n kuoleman jälkeen 6. helmikuuta 1952. Hänestä tuli lokakuussa 2016 maailman pisimpään vallassa ollut elävä monarkki. Kuningattarella on edelleen teoriassa hyvinkin laajat valtaoikeudet, mutta hän ei käytä valtaansa, vaan hallitsemisesta vastaavat parlamentti ja hallitus kuten muissakin demokraattisissa maissa. Kuningatar on siis lähinnä pelkkä keulakuva useimpien muidenkin nykymonarkkien tavoin. Elisabet II on neljäs Windsor-sukuinen brittiläinen monarkki. Suku on saksalaista alkuperää, ja sen nimi oli alun perin Saksi-Coburg-Gotha, mutta nimi muutettiin ensimmäisen maailmansodan aikana, jolloin saksalaistaustaisetkin koettiin Britanniassa vihollisina ja mahdollinen viha saksalaista hallitsijasukua kohtaan haluttiin välttää.


title: Elisabet II

text: Kuningatar Elisabetin kuusi vuosikymmentä kestäneen valtakauden aikana Brittiläinen imperiumi on muuttunut nykyaikaiseksi itsenäisten valtioiden muodostamaksi Kansainyhteisöksi. Elisabet II on koko valtakautensa ajan työskennellyt ahkerasti ylläpitääkseen hyviä suhteita Britannian entisiin siirtomaihin ja vierailee säännöllisesti eri kansainyhteisömaissa, samoin kuin muissakin maissa.


title: Elisabet II

text: Vuodesta 1947 Elisabet on ollut naimisissa Kreikan entisen kuninkaan Yrjö I:n pojanpojan Philipin kanssa. Parilla on neljä lasta: Charles (s. 1948), Anne (s. 1950), Andrew (s. 1960) sekä Edward (s. 1964). Lastenlapsia Elisabetilla on kahdeksan ja lastenlastenlapsia kuusi. Kuningatar Elisabetista on Walesin prinsessan Dianan ja kuningataräiti Elisabetin kuoltua tullut todennäköisesti suosituin kuningasperheen jäsen.


title: Elisabet II

text: Kuningatar Elisabetia pidetään yhtenä maailman rikkaimmista naisista, mutta tämän todentaminen on vaikeaa, koska Elisabetin yksityisomaisuuden ja kruunulle eli valtiolle kuuluvan omaisuuden eritteleminen on joissain tapauksissa vaikeaa. Tämän vuoksi arviot hänen omaisuudestaan liikkuvat 50 miljoonasta useisiin miljardeihin puntiin.


title: Elisabet II

text: Kuningatar Elisabet II syntyi 21. huhtikuuta 1926 Lontoossa, Mayfairin kaupunginosassa. Hänen isänsä oli Yorkin herttua Albert (myöhemmin kuningas Yrjö VI), kuningas Yrjö V:n ja kuningatar Maryn toiseksi vanhin poika. Hänen äitinsä oli Yorkin herttuatar Elisabet (syntyään Lady Elizabeth Bowes-Lyon), Claude George Bowes-Lyonin, Strathmoren ja Kinghornen 14. jaarlin ja tämän vaimon, Strathmoren kreivittären tytär. Elisabet nimettiin äitinsä mukaan; hänen toinen nimensä tulee isoisoäidiltä kuningatar Alexandralta ja kolmas nimensä isoäidiltä, kuningatar Marylta. Elisabet piti isovanhemmistaan erityisesti isoisästään, mutta tunnekylmän kuningatar Maryn kanssa syvempi suhde syntyi vasta Elisabetin ollessa kruununperijä. Lapsena Elisabet tunnettiin perheen kesken lempinimellä 'Lilibet'.


title: Elisabet II

text: Elisabetin syntyessä hänen arvonimensä oli "Hänen kuninkaallinen korkeutensa Yorkin prinsessa Elisabet". Kruununperimysjärjestyksessä hän oli kolmantena setänsä Walesin prinssi Edwardin (myöhemmin kuningas Edvard VIII) ja isänsä jälkeen. Vaikka pikkuprinsessan syntymä kiinnosti suurta yleisöä, kukaan ei uskonut hänen nousevan valtaistuimelle; olihan luonnollista olettaa, että hänen suosittu setänsä, nuori Walesin prinssi, menisi naimisiin ja saisi perillisiä.


title: Elisabet II

text: Prinsessa Elisabet kävi koulunsa kotona yhdessä sisarensa prinsessa Margaretin kanssa, äitinsä eli silloisen Yorkin herttuattaren valvonnassa. Hän opiskeli historiaa sekä kieliä; Elisabet puhuu ranskaa sujuvasti, minkä hän on osoittanut usein vieraillessaan Ranskassa ja Kanadassa. Uskonnollisissa asioissa häntä opasti Canterburyn arkkipiispa. Elisabet on aina ollut Englannin kirkon vankka kannattaja.


title: Elisabet II

text: Elisabetin isän noustua valtaistuimelle 1936 Elisabetin sedän, kuningas Edvard VIII:n, luovuttua kruunusta Elisabetista tuli kruununperijä. Elisabetin ollessa kolmentoista Eurooppa ajautui toiseen maailmansotaan. Hän ja hänen nuorempi sisarensa prinsessa Margaret siirtyivät Windsorin linnaan Berkshireen, Lontoosta länteen, turvaan pääkaupunkia kohdanneilta pommituksilta. Ehdotettiin, että prinsessat pakenisivat Kanadaan, mutta heidän äitinsä, kuningatar, ei suostunut edes harkitsemaan asiaa vaan sanoi: "Lapset eivät voi paeta ilman minua, minä en lähde ellei kuningas lähde, eikä kuningas pakene missään tapauksessa." Vuonna 1940 prinsessa Elisabet piti ensimmäisen radiopuheensa, joka oli suunnattu muille sotaa pakoon joutuneille lapsille.


title: Elisabet II

text: Vuonna 1945 prinsessa Elisabet suostutteli isänsä antamaan hänelle luvan avustaa henkilökohtaisesti sodankäynnissä. Kuningas myöntyi, ja Elisabet koulutettiin autonkuljettajaksi. Tämä koulutus oli ensimmäinen kerta, kun prinsessaa opetettiin yhdessä muiden opiskelijoiden kanssa. Elisabetin sanotaan nauttineen koulusta niin paljon, että hän päätti lähettää omat lapsensa mieluummin kouluun kuin opetuttaa heitä kotona. Hän on ensimmäinen ja tähän mennessä ainoa naispuolinen kuninkaallisen perheen jäsen, joka on käytännössä palvellut asevoimissa, vaikka muillekin kuninkaallisille naisille on annettu sotilaallisia arvonimiä.


title: Elisabet II

text: Elisabet teki ensimmäisen valtiovierailunsa 1947, jolloin hän matkusti vanhempiensa kanssa Etelä-Afrikkaan. 21-vuotissyntymäpäivänään hän piti radiopuheen, jossa hän vakuutti omistautuvansa palvelemaan Brittiläistä kansainyhteisöä ja imperiumin asukkaita.


title: Elisabet II

text: Elisabet avioitui 20. marraskuuta 1947 Edinburghin herttuan prinssi Philipin kanssa. Philip on Elisabetin kolmannen polven serkku; kuningatar Viktoria on molempien isoisoisoäiti. Prinssi Philip, Kreikan kuninkaan Yrjö I:n pojanpoika, oli luopunut oikeudestaan Kreikan kruunuun, ja hänet tunnettiin yksinkertaisesti (kapteeni)luutnantti Philip Mountbattenina (alkujaan Battenberg) ennen kuin hän ennen vihkimistä sai Edinburghin herttuan arvonimen. Vaikka avioliitto ei ollutkaan järjestetty, se oli erittäin sopiva naispuoliselle kruununperijälle, sillä prinssi Philip kuului yhteen Euroopan vanhimmista kuningassuvuista ja on palvellut ansiokkaasti Britannian "tärkeimmässä" puolustushaarassa, laivastossa.


title: Elisabet II

text: 14. marraskuuta 1948 syntyi pariskunnan ensimmäinen lapsi, prinssi Charles. Kaiken kaikkiaan pariskunta sai neljä lasta. Vaikka kuningashuoneen jäsenillä ei ole henkilökohtaista sukunimeä, itse kuningashuoneen nimi on edelleen "Windsor". Vuonna 1960 säädettiin kuningatar Elisabet II:n ja prinssi Philipin ei-kuninkaallisten jälkeläisten henkilökohtaisen sukunimen olevan "Mountbatten-Windsor". Myös heidän kuninkaalliset jälkeläisensä käyttävät "Mountbatten-Windsor"-nimeä tilanteissa, joissa sukunimi välttämättä tarvitaan. Prinssi Charlesin pojat William ja Harry ovat käyttäneet sotilasurillaan sukunimeä "Wales".Kuningas Yrjön terveys heikkeni vuoden 1951 aikana, ja Elisabet alkoi toimia hänen sijaisenaan julkisissa tilaisuuksissa. Vuoden aikana hän kävi Kreikassa, Italiassa, Maltalla, Kanadassa ja Yhdysvalloissa. Tammikuussa 1952 Elisabet ja Philip lähtivät Australiaan ja Uuteen-Seelantiin. He olivat ehtineet Keniaan asti, kun tieto kuninkaan kuolemasta tavoitti heidät 6. helmikuuta.


title: Elisabet II

text: Elisabet oli vuoden 1801 liittosopimuksen jälkeen ensimmäinen brittiläinen monarkki, joka oli ulkomailla valtaannousunsa hetkellä. Elisabet kruunattiin kuningattareksi juhlallisin menoin Westminster Abbeyssä 2. kesäkuuta 1953. Hän on 40. monarkki Englannin valtaistuimella Vilhelm Valloittajan jälkeen.


title: Elisabet II

text: Teoriassa Elisabetilla on hallitsijana varsin laajat valtaoikeudet Britanniassa sekä viidessätoista muussa hallitsemassaan valtiossa, jotka jakavat miltei identtisen monarkian keskenään. Britanniassa hänellä on oikeus muun muassa julistaa sota, valita pääministeri ja muut ministerit, hajottaa parlamentti, estää lain läpimeno ja perustaa yliopisto mihin tahansa Yhdistyneen kuningaskunnan kaupunkiin. Hän on ylimmän toimeenpanovallan haltija, voi myöntää ja ottaa pois passeja sekä on asevoimien ylipäällikkö. 1800-luvulla muotoutuneen parlamentaristisen käytännön mukaisesti monarkki kuitenkin pidättäytyy käyttämästä suurta valtaa henkilökohtaisesti ja antaa pääministerin käyttää maan ylintä valtaa nimissään. Tähän käytäntöön viitattaessa puhutaan usein "kirjoittamattomasta perustuslaista" (sillä virallista perustuslakia ei Yhdistyneessä kuningaskunnassa ole), jonka mukaan hallinnon katsotaan toimivan. Joka tapauksessa Elisabet joka viikko perehtyy hallituksensa asiakirjoihin sekä tapaa pääministeriään ja diplomaatteja säännöllisesti.


title: Elisabet II

text: Valtakaudellaan Elisabet on joutunut valitsemaan pääministerin muutamaan otteeseen, kun yksikään puolue ei parlamenttivaaleissa ole saanut selvää enemmistöä eli yli puolta äänistä. Lain mukaan monarkilla on täysi valta valita pääministeri, mutta käytännössä tapana on nimittää automaattisesti vaaleissa suurimmaksi tulleen puolueen puheenjohtaja paitsi silloin, kun mikään puolue ei ole saanut yli puolta äänistä. Edellinen kerta, jolloin kuningatar Elisabet joutui pääministerin valinnan eteen, oli vuonna 2010 parlamenttivaalien jälkeen, jolloin Elisabet nimitti pääministeriksi suurimman puolueen eli konservatiivien puheenjohtajan David Cameronin, joka muodosti hallituksen liberaalidemokraattien hallitustuella. Tätä edellinen kerta oli vuonna 1974, jolloin kaksi suurinta puoluetta saivat saman verran paikkoja parlamenttiin ja jolloin Elisabet nimitti työväenpuolueen Harold Wilsonin. Myöhemmin samana vuonna kuningatar hajotti parlamentin ja määräsi uudet vaalit järjestettäväksi Harold Wilsonin pyynnöstä, jolloin työväenpuolue onnistui saamaan itselleen enemmistön.


title: Elisabet II

text: Hallitsijan asemassaan Elisabet myöntää kunniamerkkejä, ritarikuntien jäsenyyksiä ja aatelisarvoja. Elisabet myöntää jäsenyyden esimerkiksi Brittiläisen imperiumin ritarikuntaan, Sukkanauharitarikuntaan ja Ansioritarikuntaan. Arvonimen saajien lista julkaistaan kahdesti vuodessa: hallitsijan virallisena syntymäpäivänä kesäkuussa ja uutena vuotena. Hallitsija tai hänen valtuuttamansa sijainen (Walesin prinssi Charles tai prinsessa Anne) myöntää arvonimen seremoniassa Buckinghamin palatsissa.


title: Elisabet II

text: Kruunajaisten jälkeen Elisabet ja Philip muuttivat Buckinghamin palatsiin Lontoon keskustaan. Kuitenkin Elisabetin uskotaan monien edeltäjiensä tavoin ajattelevan palatsin soveltuvan huonosti asumiskäyttöön ja pitävän Windsorin linnaa varsinaisena kotinaan. Mainittujen asuntojen lisäksi kuningatar viettää paljon aikaa Balmoralin linnassa Skotlannissa ja Sandringhamin kartanossa Norfolkissa.


title: Elisabet II

text: Elisabet II on historian eniten matkustellut valtionpäämies. Hän teki miehensä kanssa puoli vuotta kestäneen maailmanympärimatkan 23. marraskuuta 1953 – 15. toukokuuta 1954 ja oli ensimmäinen monarkki, joka on näin tehnyt. Matkallaan hän kävi myös ensimmäisenä brittihallitsijana Australiassa, Uudessa-Seelannissa ja Fidžillä. Kuningatar Elisabet II on valtakautensa aikana käynyt useimmissa Euroopan maissa, useita kertoja Pohjois- ja kerran Etelä-Amerikassa sekä lukuisissa Aasian ja Afrikan maissa. Suomessa hän on käynyt kaksi kertaa, 25.–28. toukokuuta]] 1976, jolloin hän tapasi presidentti Urho Kekkosen ja 21. lokakuuta 1994, jolloin hän tapasi presidentti Martti Ahtisaaren. Kuningatar tapaa brittiläisen kansainyhteisön hallitusten päämiehiä säännöllisesti.


title: Elisabet II

text: Elisabetin valtaannousun yhteydessä puhuttiin usein "uuden Elisabetin ajan" alkamisesta; vanha tarkoitti Elisabet I:n aikaa. Elisabet II:n alamaisia on kaikkialla maailmassa noin 125 miljoonaa, ja nykyisellään he ovat jakautuneet kasvavaan joukkoon itsenäisiä kansakuntia. Entisten siirtomaiden kehittyessä taloudellisesti ja sivistyksellisesti Elisabet II on saanut todistaa kuluneiden viiden vuosikymmenen aikana Brittiläisen imperiumin muuttumista sen nykyaikaiseksi seuraajaksi, Kansainyhteisöksi. Hän on työskennellyt kovasti pitääkseen yhteydet entisiin brittiläisiin siirtomaihin, ja toisinaan hänellä on ollut merkittävä rooli hyvien suhteiden luomisessa tai palauttamisessa, kuten Etelä-Afrikan tapauksessa.


title: Elisabet II

text: Kuningatar Elisabet II on tällä hetkellä maailman pisimpään vallassa ollut valtionpäämies sekä kaikkien aikojen pisimpään vallassa ollut Britannian (tai Englannin) hallitsija. Elisabet II ohitti Yrjö III:n hallituskauden pituuden toukokuussa 2011 ja lähes 64 vuotta hallinneen kuningatar Viktorian hallituskauden pituuden syyskuussa 2015. Lähes 58 vuotta Skotlannin kuninkaana olleen Jaakko VI:n hän jätti taakseen jo lokakuussa 2009. Kuningatar Elisabetista tuli Britannian vanhin monarkki vuonna 2007 81-vuotiaana, jolloin hän ohitti kuningatar Viktorian aiemman ennätyksen.


title: Elisabet II

text: Vuonna 2002 kuningatar juhlisti 50-vuotista hallituskauttaan laajalla kiertueella kansainyhteisömaissa sekä lukuisilla paraateilla ja virallisilla konserteilla. Juhlavuodella oli myös surullinen puolensa: muutaman kuukauden sisällä Elisabet menetti ensin sisarensa ja sitten äitinsä. Helmikuussa 2003 Elisabetin hieman yli 51-vuotinen valtakausi ylitti pituudellaan neljän edeltäjänsä (Edvard VII:n, Yrjö V:n, Edvard VIII:n ja Yrjö VI:n) hallituskausien yhteenlasketun pituuden.


title: Elisabet II

text: Vuoden 2012 kesäkuussa kuningatar Elisabet juhli 86. syntymäpäiväänsä ja 60. hallitusvuotensa johdosta myös . Britannia julisti jälkimmäisen etukäteen yleiseksi vapaapäiväksi.


title: Elisabet II

text: Elisabetista tuli 89 vuoden ikäisenä Britanniaa pisimpään hallinnut monarkki, sekä pisimpään valtaistuimella ollut nainen maailmassa 9. syyskuuta 2015.


title: Elisabet II

text: Uskonnollisissa ja perheasioissa sekä moraalikysymyksissä Elisabet II on konservatiivi. Hänen tiedetään olevan hyvin velvollisuudentuntoinen ihminen ja haluavan noudattaa kruunajaisissaan vannomaansa valaa. Tämä on yksi syy, miksi pidetään erittäin epätodennäköisenä, että kuningatar luopuisi kruunusta. Äitinsä tavoin hän syytti Edvard VIII:ta, kuten hän asian näki, velvollisuuksiensa pakenemisesta ja Elisabetin isän pakottamisesta kuninkaaksi, minkä hän uskoi aiheuttaneen Yrjö VI:n varhaisen kuoleman. Elisabet myös käytti valta-asemansa suomia oikeuksia ja esti sisartaan prinsessa Margaretia avioitumasta eronneen miehen, Peter Townsendin kanssa. Vuosien ajan Elisabet myös kieltäytyi tunnustamasta poikansa prinssi Charlesin suhdetta Camilla Parker-Bowlesiin, mutta parin häiden jälkeen suhtautuminen on ollut hyväksyvämpää.


title: Elisabet II

text: Elisabetin poliittisten näkemysten uskotaan olevan vähemmän suoraviivaisia, mutta hän ei ole koskaan julkisesti sanonut eikä tehnyt mitään paljastaakseen niitä. Hän vaalii lämpimiä suhteita kaikkiin puolueisiin. Hänen suosikkipääministeriensä uskotaan olleen Winston Churchill, Harold Macmillan ja Harold Wilson. Viileimmät välit hänellä on ollut epäilemättä Margaret Thatcheriin, josta hän ei sanojensa mukaan pitänyt. Elisabetilla uskottiin aluksi olevan hyvät suhteet edelliseen pääministeriin Tony Blairiin, mutta viime aikoina on tullut todisteita suhteiden viilenemisestä. Hänen on ilmoitettu tuntevan, ettei Blair pitänyt häntä tarpeeksi hyvin ajan tasalla valtion asioista.


title: Elisabet II

text:
Ainoat asiat, joista Elisabet on ilmaissut mielipiteensä, koskevat hänen hallitsemiensa alueiden yhtenäisyyttä. Hän on puhunut Englannin ja Skotlannin valtioliiton jatkumisen puolesta raivostuttaen näin skotlantilaisia nationalisteja. 25-vuotishallitsijajuhlavuonnaan 1977 parlamentille pitämässään puheessa hän totesi: "En voi olla muistamatta, että minut kruunattiin Ison-Britannian ja Pohjois-Irlannin "yhdistyneen" kuningaskunnan kuningattareksi", painottaen sanaa 'yhdistynyt'. Tämä tapahtui aikana, jolloin työväenpuolueen johtama hallitus oli ehdottanut Skotlannille ja Walesille selvästi laajempaa itsehallintoa, ja kuningattaren lausunto tulkittiin eriäväksi mielipiteeksi. Kun asia sitten lopulta 1990-luvun lopulla hyväksyttiin, kuningatar toivotti onnea Skotlannin uudelle parlamentille. Myös Kanadassa Elisabet II on ilmaissut separatistiliikkeiden vastaiset mielipiteensä. Vaikkakaan hän ei suoraan ole puhunut Québecin itsenäisyysliikettä vastaan, hän on julkisesti ylistänyt Kanadan yhtenäisyyttä ja ilmaissut toiveensa nähdä maa tulevaisuudessakin yhtenä valtiona.
Huolimatta muun kuninkaallisen perheen aihettamista skandaaleista, varsinkin lastensa aviollisista vaikeuksista 1980-90-luvuilla, kuningatar Elisabet on säilynyt ristiriidattomana hahmona ja hänestä pidetään yleisesti kansan keskuudessa kautta koko kansainyhteisön. Hän on julkisuudessa kovin muodollinen, tosin vanhoilla päivillään hän on hieman rentoutunut. Etenkin kuningataräidin kuoleman jälkeen Elisabetin on nähty entistä enemmän hymyilevän ja jopa nauravan, toisinaan myös vuodattavan kyyneleitä tunteellisissa tilaisuuksissa kuten ensimmäisen maailmansodan päättymisen muistopäivänä, syyskuun 11. päivän terrori-iskuissa 2001 menehtyneiden muistotilaisuudessa sekä Normandian maihinnousun 60-vuotispäivänä Ranskassa järjestetyssä tilaisuudessa.


title: Elisabet II

text: Elisabet II:ta kohtaan ei ole koskaan esitetty suurta julkista paheksuntaa. Kuitenkin vuonna 1997 häntä ja muita kuninkaallisen perheen jäseniä syytettiin kylmyydestä ja tunteettomuudesta prinsessa Dianan kuoleman jälkeen. Tämä sai jopa yleensä kuninkaallisista myönteisesti kirjoittavan iltapäivälehdistön arvostelemaan Elisabetia.


title: Elisabet II

text: Yleisesti uskotaan Elisabetin suhtautuneen kielteisesti Dianaan ja ajatelleen tämän aiheuttaneen suurta vahinkoa monarkialle. Kuitenkin koko kuninkaallinen perhe oli kumartamassa Dianan arkulle sen ohittaessa Buckinghamin palatsin, ja lisäksi kuningatar piti poikkeuksellisesti suoran televisiopuheen asiasta. Kuningattaren asenteenmuutoksen arvellaan johtuneen kuningataräidin ja Tony Blairin neuvoista.


title: Elisabet II

text: Kuningatar Elisabet II:n 50-vuotishallitsijajuhlaa varjostivat parin kuukauden välein tapahtuneet hänen sisarensa ja äitinsä kuolemat. Näiden menetysten jälkeen Elisabetin suhteet perheeseensä ovat lämmenneet selvästi, vaikkakin ne ovat yhä hiukan etäiset. Erityisen läheinen hän on miniänsä Wessexin kreivitär Sophien kanssa. Elisabetin tiedetään suhtautuneen kylmästi poikansa Charlesin suhteeseen Camilla Parker-Bowlesin kanssa, mutta näiden avioiduttua suhteet ovat lähentyneet. Vaikka Elisabetin suhtautuminen lapsiinsa on hieman etäistä, lastenlastensa kanssa hän on hyvin läheinen, erityisesti prinssi Williamin ja Zara Phillipsin.


title: Elisabet II

text: Vuonna 2003 yleensä hyvin terveenä ihmisenä pidetty kuningatar kävi läpi kaksi polvileikkausta, ja hänen kasvoistaan poistettiin joitakin vioittumia. Kesäkuussa 2005 hänen piti perua useita edustustehtäviään syystä, jota luonnehdittiin pahaksi flunssaksi. Elisabetin terveydentilaan liittyvät kysymykset ovat herättäneet keskustelua siitä, pitäisikö nykyaikaisessa monarkiassa ikääntyvien hallitsijoiden luopua kruunusta, kuten esimerkiksi Alankomaissa on tapana, tai pitäisikö peräti kirjata lakiin hallitsijoiden eläkkeellejäämisikä. Kuningatar Elisabet on kuitenkin tehnyt selväksi, ettei hänellä ole aikomusta luopua kruunusta. Hänen läheisimmät ystävänsä ovat kertoneet hänen sanoneen aikovansa toimia kuningattarena kuolemaansa saakka. Hän on kuitenkin alkanut jakaa tehtäviään lapsilleen sekä muille kuninkaallisen perheen jäsenille. Usein on tehty tiettäväksi Elisabetin aikovan tehdä niin paljon kuin hän vain kykenee, kunnes se on fyysisesti mahdotonta.


title: Elisabet II

text: Elisabet II tapaa Yhdistyneen kuningaskunnan pääministeriä säännöllisesti kerran viikossa. Näitä tapaamisia arvostetaan suuresti, ja eräs pääministeri totesi jopa ottavansa ne vakavammin kuin pääministerin kyselytunnin parlamentin alahuoneessa. Kuningattaren asiantuntemus politiikan alalla lienee selvä, sillä valtaannousustaan lähtien hän on käyttänyt keskimäärin kolme tuntia päivässä tutustuakseen hänelle eri valtiollisista elimistä toimitettuihin valtion asiakirjoihin. Hän on siis pystynyt seuraamaan julkisten asioiden hoitoa sisäpiiristä käsin enemmän kuin yksikään muu henkilö koko maassa ja voi tarvittaessa kertoa pääministerille, miten suuret valtiomiehet kuten Winston Churchill tai Margaret Thatcher olisivat mahdollisesti toimineet vastaavanlaisessa tilanteessa.


title: Elisabet II

text: Kuningatar Elisabet on vuosikymmenten saatossa tutustunut myös moniin ulkomaisiin valtionjohtajiin, kuten Nelson Mandelaan, Mary Robinsoniin, Ronald Reaganiin ja George H. W. Bushiin. Viimeksi mainitun poika George W. Bush oli yli 80 vuoteen ensimmäinen Yhdysvaltain presidentti, joka vieraili Buckinghamin palatsissa. Elisabet II:n henkilökohtaiset suhteet valtionjohtajiin ovat osoittautuneet Yhdistyneelle kuningaskunnalle edullisiksi. Kerran esimerkiksi pääministeri John Majorilla oli vaikeuksia yhteistyössä erään kansainyhteisömaan johtajan kanssa. Kuningatar kertoi Majorille tämän ja kyseisen johtajan harrastavan samaa urheilulajia. Major käytti tietoa hyväkseen ja ystävystyi mainitun johtajan kanssa, mistä oli hyötyä molemmille maille. Samoin kun Irlannin presidentti Mary Robinson aikoi käydä Britanniassa, Elisabet teki aloitteen ja kutsui Robinsonin käymään palatsiin. Tuloksena oli ensimmäinen Irlannin presidentin ja Yhdistyneen kuningaskunnan hallitsijan tapaaminen ja maiden suhteiden lämpeneminen.


title: Elisabet II

text: Elisabet II:n valtakauden aikana Britannialla on ollut yhteensä 13 pääministeriä:Heistä Tony Blair, David Cameron ja Theresa May ovat syntyneet Elisabetin valtakauden aikana.


title: Elisabet II

text: Elisabet on valtakaudellaan toiminut 32 itsenäisen valtion (ns. "Commonwealth realm" -valtio) hallitsijana, joista hän nykyisin hallitsee kuuttatoista. Kaiken kaikkiaan hänellä on hallitsemissaan valtioissa näiden päämiehenä toimiessaan ollut yhteensä 156 pääministeriä.


title: Elisabet II

text:
Kuningatar Elisabet on Edvard VII:n, kuningatar Viktorian pojan, lapsenlapsenlapsi. Edvardin isä, Viktorian puoliso, oli prinssi Albert von Sachsen-Coburg und Gotha; hänen kauttaan Elisabet polveutuu saksalaisesta Saksi-Coburg-Gothan ruhtinassuvusta, jonka muita merkittäviä jäseniä ovat Belgian kuningas Albert II ja Bulgarian entinen tsaari Simeon II. Viktorian kautta Elisabet polveutuu lukuisista Englannin hallitsijoista aina Wessexin suvusta 500-/600-luvulta lähtien sekä skotlantilaisesta Stuartin kuningassuvusta, jota voidaan jäljittää aina 800-luvulle saakka.
Kuningatar Viktorian lapsenlapsenlapsenlapsena kuningatar Elisabet on sukua suurimmalle osalle Eurooppaa hallitsevista kuninkaallisista sekä Saksan ja Romanian syrjäytetylle Hohenzollern-suvulle. Isoisoäitinsä kuningatar Alexandran kautta Elisabet polveutuu Tanskan kuningassuvusta Schleswig-Holstein-Sonderburg-Glücksburgista, Euroopan yhden vanhimmista ruhtinassuvuista, pohjoissaksalaisen Oldenburgin ruhtinassuvun eräästä haarasta. Oldenburgin kautta Elisabetille kaukaista sukua ovat muiden muassa hänen puolisonsa prinssi Philip, Tanskan Margareeta II, Norjan Harald V, Espanjan Juan Carlos I, Ruotsin Kaarle XVI Kustaa sekä Kreikan syrjäytetty kuningas Konstantin II, jotka kaikki polveutuvat kuningatar Viktoriasta.
Äitinsä kautta Elisabet II on George Washingtonin pikkuserkun jälkeläinen 7. polvessa. Suvut eroavat Augustine Warnerin ja tämän puolison kohdalla; heidän tyttärensä Mildred oli Washingtonin isoäiti kun taas toinen tytär Mary oli kuningattaren äidin, Elizabeth Bowes-Lyonin esiäiti.


title: Elisabet II

text: Elisabet II:n arvonimi kokonaisuudessaan kuuluu: Elizabeth the Second, by the Grace of God, of the United Kingdom of Great Britain and Northern Ireland and of Her other Realms and Territories Queen, Head of the Commonwealth, Defender of the Faith (latinaksi "Elizabeth II, Dei Gratia Britanniarum Regnorumque Suorum Ceterorum Regina, Consortionis Populorum Princeps, Fidei Defensor", suomeksi "Elisabet Toinen, Jumalan armosta Ison-Britannian ja Pohjois-Irlannin yhdistyneen kuningaskunnan sekä muiden valtakuntiensa ja alueittensa kuningatar, Kansainyhteisön pää, uskon puolustaja"). Hänen arvonimensä vaihtelevat hieman kansainyhteisömaasta toiseen; esimerkiksi Kanadassa hänet tunnetaan "Kanadan kuningattarena" ja Salomonsaarilla "Salomonsaarten kuningattarena". Kaiken kaikkiaan Elisabet II on Antiguan ja Barbudan, Australian, Bahaman liittovaltion, Barbadoksen, Belizen, Kanadan, Grenadan, Jamaikan, Uuden-Seelannin, Papua-Uuden-Guinean, Saint Kittsin ja Nevisin, Saint Lucian, Saint Vincentin ja Grenadiinien, Salomonsaarten, Tuvalun ja Yhdistyneen kuningaskunnan valtionpäämies. Aikaisemmin hän on ollut myös Ghanan (1957–1960, Nigerian (1960–1963), Sierra Leonen (1961–1971), Tanganjikan (nykyisin osa Tansaniaa; 1961–1962), Ugandan (1962–1963), Kenian (1963–1964), Malawin (1964–1966), Mauritiuksen (1968–1992), Etelä-Afrikan (1952–1961), Gambian (1965–1970), Pakistanin (1952–1956), Ceylonin (nyk. Sri Lanka; 1952–1972), Trinidadin ja Tobagon (1962–1976), Guyanan (1966–1970), Maltan (1964–1974) ja Fidžin (1970–1987) kuningatar. Elisabet on myös Mansaaren valtionpäämies, tittelillä "Lord of Mann" sekä Jerseyn ja Guernseyn valtionpäämies tittelillä Normandian herttua.


title: Elisabet II

text: Elisabet II on saanut lukuisia tunnustuksia kansainyhteisömaista sekä muualtakin maailmalta, muiden muassa Suomen Valkoisen Ruusun ritarikunnan suurristin. Hän on kunniatohtori monissa Yhdistyneen kuningaskunnan yliopistoissa. Kaikkiaan valtakautensa aikana Elisabet II on saanut yli 385 000 kunnianosoitusta ja palkintoa.


title: Elisabet II

text: Kuningatar Elisabetia puhutellaan muodollisesti arvonimellä 'Your Majesty' () ja puhuttelusanalla Ma'am.


title: Elisabet II

text: Pukeutumiseltaan konservatiivinen Elisabet II tunnetaan puhdasvärisistä päällystakeistaan ja koristeellisista hatuistaan.


title: Elisabet II

text: Kuningatarta pidetään lähipiirissä erinomaisena imitaattorina. Vaikka Elisabet II osallistuukin virkansa puolesta moniin kulttuuritapahtumiin, hänen ei sanota olevan yksityiselämässään kiinnostunut kulttuurista ja taiteesta. Vapaa-aikansa hän käyttää pääasiassa laukkaratsastuskilpailuissa, valokuvaamisen parissa tai koirien seurassa. Kuningattarella on itsellään pienikokoisia welsh corgi -koiria. Abban kappaleen Dancing Queen on sanottu olevan yksi kuningattaren mielikappaleista, tosin kuningatar itse julkisti vuonna 2016 kymmenen suosikkikappaleensa listan, joka sisälsi muun muassa Fred Astairen ja Vera Lynnin esittämää musiikkia.


title: Elisabet II

text: Elisabet on pitänyt virkakautensa aikana joka joulu perinteisen radiopuheen lukuun ottamatta vuotta 1969. Aikaisemmin kyseisenä vuonna oli esitetty dokumentti "The Royal Family", joka uusittiin joulupäivänä. Arvellaan että hovi ei halunnut kuningattaren esiintyvän liikaa tuona vuonna, jolloin joulupuhe jäi väliin. Joulupuhe televisioitiin ensimmäisen kerran 1957. Ainoa Ison-Britannian ulkopuolelta lähetetty joulupuhe oli 1953, jolloin kuningatar vieraili osana kiertomatkaansa Uudessa-Seelannissa.


title: Elisabet II

text: Virallisissa tilanteissa kuningatar Elisabet noudattaa hyvin tiukasti muotosääntöjä. Vaikka joitakin protokollasääntöjä on hänen valtakaudellaan löyhennetty (esimerkiksi kumartaminen ei ole enää pakollista), monet säännöt liian henkilökohtaisesta lähestymisestä ovat voimassa, esimerkiksi se, ettei kuningatarta saa koskea. Tätä sääntöä on rikkonut julkisissa tilaisuuksissa tiettävästi neljä henkilöä: amerikkalainen tyttö 1991, Australian pääministeri Paul Keating 1992, kanadalainen polkupyöräilijä Louis Garnau kymmenen vuotta myöhemmin ja vuonna 2009 Yhdysvaltain ensimmäinen nainen, presidentti Barack Obaman puoliso Michelle Obama asetti kätensä kuningattaren harteille valokuvaa otettaessa.


title: Elisabet II

text: Kuningattaren syntymäpäivää juhlitaan kansallisena juhlapäivänä useissa kansainyhteisömaissa. Tarkat juhlintapäivät vaihtelevat maasta toiseen, mutta yleensä päivänä ei ole Elisabet II:n oikea syntymäpäivä, 21. huhtikuuta. Esimerkiksi Yhdistyneessä kuningaskunnassa juhlitaan kuningatarta kesäkuun toisena lauantaina. Se on myös maan kansallispäivä. Australiassa ja Uudessa-Seelannissa päivä on kesäkuun toinen maanantai, ja Kanadassa maanantai ennen tai tasan 24. toukokuuta. Falklandsaarilla juhlapäivä on kuningattaren todellinen syntymäpäivä 21. huhtikuuta, sillä kesäkuu on saarilla talvikuukausi. Hongkongissa ei ole juhlittu kuningatarta sitten vuoden 1997, jolloin kaupunki luovutettiin Kiinalle. Fidžillä tilanne on päinvastainen; päivä on yhä juhlapäivä, vaikka Elisabet ei ole ollut nykyään tasavaltaisen Fidžin valtionpäämies vuoden 1987 jälkeen. Fidžillä juhlitaan myös Walesin prinssin syntymäpäivää.


title: Elisabet II

text: Kuningattaren 90-vuotispäivän kunniaksi 21. huhtikuuta 2016 Ison-Britannian postilaitos Royal Mail julkaisi useita postimerkkejä, muun muassa valokuvasta tehdyn postimerkkisarjan, jossa on neljä kuninkaallista sukupolvea yhdessä kuvassa.


title: Elisabet II

text: Kansainyhteisömaiden kruununperimyslain mukaan hallitsijan miespuoliset jälkeläiset olivat aiemmin naispuolisten edellä kruununperimysjärjestyksessä, minkä vuoksi kuningatar Elisabet II:n tytär prinsessa Anne jälkeläisineen on järjestyksessä vasta Annen nuorempien veljien, prinssi Edwardin ja prinssi Andrew'n sekä heidän lastensa jälkeen. Päätös astui voimaan 2013, kun prinssi Williamin ja Katen poika, prinssi George syntyi. Sillä on merkitystä prinsessa Charlotten asemaan: vaikka hänelle syntyisi nuorempia veljiä, nämä eivät enää mene järjestyksessä ohitse. Laki ei ole takautuva, joten esimerkiksi kuningattaren nuorempien lasten sijat eivät muutu.


title: Elisabet II

text: Kruununperimysjärjestyksen 13 ensimmäistä:


title: Eric Clapton

text: Eric Patrick Clapton (s. 30. maaliskuuta 1945 Ripley, Surrey) on englantilainen muusikko, laulaja ja lauluntekijä. Claptonia pidetään yhtenä populaarimusiikin kaikkien aikojen merkittävimmistä kitaristeista. Hän saavutti mainetta kitaristina 1960- ja 1970-luvuilla yhtyeissä The Yardbirds, Cream ja Derek and the Dominos. Hän aloitti levytysuransa sooloartistina vuonna 1970 ja on sittemmin julkaissut mittavan määrän tuotantoa eri kokoonpanojen kanssa. Clapton on valittu ainoana kolme kertaa Rock and Roll Hall of Fameen: vuonna 1992 The Yardbirdsin jäsenenä, vuonna 1993 Creamin jäsenenä ja vuonna 2000 sooloartistina. "Rolling Stonen" julkaisemassa 100 Greatest Guitarists of All Time -listassa Clapton oli listan toisella sijalla, Gibsonin Top 50 Guitarists of All Time -listalla neljäntenä ja "Timen" The Greatest Electric-Guitar Players -listalla viidentenä.


title: Eric Clapton

text: Clapton liittyi blues-vaikutteisen rockmusiikkia esittäneen The Yardbirdsin kitaristiksi vuoden 1963 lokakuussa, mutta liittyi vuoden 1965 keväällä kitaristiksi John Mayall’s Bluesbreakersiin. Hän jätti yhtyeen noin vuoden kuluttua jonka jälkeen hän liittyi Cream-yhtyeeseen. Creamissa Clapton kehittyi ennen kaikkea lauluntekijänä ja laulajana, vaikka hän ei ollut yhtyeen varsinainen keulahahmo.


title: Eric Clapton

text: Clapton aloitti uransa sooloartistina vuonna 1970 Creamin jäähyväisalbumin julkaisemisen jälkeen. Hänen soolouransa suurimpiin hitteihin lukeutuvat ”Tears in Heaven”, ”Wonderful Tonight”, ”I Shot the Sheriff”, "”Cocaine” ja ”Change the World”. Hänet on palkittu soolomateriaalistaan lukuisin Grammy-palkinnoin.


title: Eric Clapton

text: 1960-luvun arvostetuimpiin sähkökitaristeihin lukeutuva Clapton hankki mainetta ensin The Yardbirds -yhtyeessä ja sittemmin John Mayallin Bluesbreakers -yhtyeessä. Hän sai lempinimensä ”Slowhand”, koska joutui vaihtamaan tiuhaan katkeavia kitarankieliään usein kesken esiintymisen käyttäessään kokoamiaan ohuita kielisarjoja. Nimitys tuli yleisön tavasta aloittaa kielenvaihdon aikana hidastempoinen kättentaputus.


title: Eric Clapton

text: Yardbirdsin kanssa 1964 hän teki ensimmäiset levytykset "The Yardbirds Live With Sonny Boy Willamson" ja "Five Live Yardbirds". Yhtye teki 1964–65 useita singlejä, joista ”For Your Love” nousi sijalle 2 Britanniassa. "Five Live" -albumilla on hänen ensimmäinen levytetty lauluosuutensa, duetto basisti Paul Samwell-Smithin kanssa kappaleessa ”Good Morning Litlle Schoolgirl”.


title: Eric Clapton

text: John Mayallin kanssa hän soitti vuonna 1966 blues-levyllä "Blues Breakers with Eric Clapton", jonka myötä Claptonin arvostus nousi edelleen Englannissa. Levyllä on myös Claptonin laulama kappale, Robert Johnsonin ”Ramblin’ on My Mind”. Tähän aikaan ihailijat alkoivat kirjoittaa ”Clapton is God” graffiteja kaduille.


title: Eric Clapton

text: John Mayallin suureksi harmiksi Clapton jätti Bluesbreakersin jo ensimmäisen levyn jälkeen. Ginger Baker ehdotti Claptonille yhtyeen perustamista ja Clapton puolestaan halusi soittaa Jack Brucen kanssa. Yhtyeen nimeksi keksittiin Cream.


title: Eric Clapton

text: Jimi Hendrixin ilmaantuminen brittiläiseen musiikkimaailmaan seuraavana syksynä oli kolaus Claptonin maineelle "maailman kovimpana kitaristina". Clapton kuitenkin on kertonut, että hän sai siitä motivaatiota panostaa myös säveltämiseen ja laulamiseen pelkän kitaransoiton sijaan. Cream saavutti suuren suosion soittamallaan psykedeelisellä ja bluesvaikutteisella rockilla.


title: Eric Clapton

text: Yhtyettä pidetään myös yhtenä heavy metalin edelläkävijöistä. Jo debyyttialbumi "Fresh Cream" (1966) sai innostuneen vastaanoton. Yhtyeen tunnetuin levy lienee "Disraeli Gears" (1967), jolla on esimerkiksi klassiset rock-kappaleet "Sunshine of Your Love" jonka hän sävelsi sekä laulaa Brucen kanssa ja "Strange Brew" jonka hän laulaa.


title: Eric Clapton

text: Myös yhtyeen kolmas albumi "Wheels of Fire" (1968) on arvostettu. Clapton itse jätti usein päävokalistin tehtävät Creamin levyillä basisti Jack Brucelle. Clapton sävelsi varsin vähän "Disraeli Gearsin" jälkeen keskittyen blues-sovituksiin kuten "Born Under The Bad Sign". George Harrisonin kanssa hän kuitenkin kirjoitti Creamille kuuluisan kappaleen "Badge", joka julkaistiin yhtyeen jäähyväislevyllä "Goodbye Cream".


title: Eric Clapton

text: Clapton osallistui myös The Beatlesin jäsenten projekteihin, kuten esimerkiksi The Dirty Mac -yhtyeeseen. Hän soitti The Beatlesin "White Albumilla" kappaleen "While My Guitar Gently Weeps" kitarasoolot, kun hänen ystävänsä George Harrison oli kutsunut tämän huonosti etenevään levytyssessioon. Clapton soittaa myös John Lennonin Plastic Ono Bandin singlellä "Cold Turkey"


title: Eric Clapton

text:
Cream lopetti toimintansa jo vuonna 1968. Clapton jatkoi uraansa kahden muun lyhytikäisen mutta suositun kokoonpanon jäsenenä, ensin Blind Faithissa ja sen jälkeen Derek and the Dominosissa. Molemmat yhtyeet tekivät vain yhden studiolevyn, mutta nämä levyt kuuluvat Claptonin uran arvostetuimpiin. Tähän asti Clapton oli enimmäkseen ollut nimenomaan yhtyeen kitaristi, mutta nyt hän alkoi entistä enemmän myös laulaa itse ja säveltää kappaleita. Blind Faithin kappaleista tunnetuin on gospel - vaikutteinen "Presence Of The Lord", joka kertoo siitä, kuinka Clapton muutti yhä asumaansa Hurtwood -nimiseen taloon. Lauluun on myös liitetty henkisempiä
ja uskonnollisia merkityksiä.


title: Eric Clapton

text: Derek and the Dominosin hitti "Layla" vuodelta 1970 lienee Claptonin uran tunnetuin kappale.


title: Eric Clapton

text: Claptonin kitarointi oli tässä vaiheessa muuttunut tyyliltään. Hän oli saanut vaikutteita The Band -yhtyeen country-sävyisestä musiikista eikä ollut enää yhtä innostunut soittamaan teräviä blues-lickejä särösoundilla. Tähän vaikutti Creamin aikainen ankara kiertuetahti ja sen harjoittamat pitkät lavaimprovisaatiot, koska hän toisaalta koki Creamin kehityksen tuolloin pysähtyneen ja saaneensa tarpeekseen virtuoottisuuden tavoittelusta.


title: Eric Clapton

text: Vuonna 1970 Clapton julkaisi ensimmäisen sooloalbuminsa "Eric Clapton", jonka kappaleesta ”After Midnight” tuli hitti. Samoihin aikoihin hän tuli riippuvaiseksi heroiiniista ja ajautui rappiolle. Hän kuitenkin toipui vieroitushoidon ansiosta.


title: Eric Clapton

text: Vuonna 1974 kuntoutunut Clapton teki comebackin nostamalla reggaemusiikin hittilistoille Bob Marleyn kappaleesta ”I Shot the Sheriff” tekemällään sovituksella. Vuonna 1977 julkaistiin albumi "Slowhand", suuri kaupallinen menestys, jonka tunnetuin kappale lienee J.J. Calen säveltämä ”Cocaine”. Muita albumin hittejä olivat ”Wonderful Tonight” ja southern rock -tyylinen ”Lay Down Sally”.


title: Eric Clapton

text: Noin vuotta myöhemmin Clapton alkoholisoitui. Omien sanojensa mukaan hän oli kerran nostanut revolverin ohimolleen ampuakseen itsensä, mutta jätti tämän tekemättä, koska ei olisi tällöin voinut jatkaa juomista. Aikanaan Clapton toipui tästäkin ja jatkoi tervehtyneenä menestyksekästä soolouraansa. 1980-luvulla Claptonin albumit eivät yleensä olleet kovin suuria kaupallisia menestyksiä. Kuitenkin hänen kappaleistaan tuli usein hittejä. Esimerkki tästä on ”She's Waiting” albumilta "Behind the Sun" (1985).


title: Eric Clapton

text: 20. maaliskuuta 1991 Claptonin 4-vuotias poika, Conor, kuoli pudottuaan 53. kerroksesta äitinsä ystävän asunnosta New Yorkissa. Tästä tapahtumasta Clapton kirjoitti yhden tunnetuimmista kappaleistaan, "Tears In Heavenin", joka voitti Grammy-palkinnon. Seuraavana vuonna julkaistiin Claptonin akustinen live-esiintyminen MTV Unplugged -ohjelmassa (televisio-ohjelma, jossa esiintyy yhtyeitä ja artisteja, jotka soittavat musiikkiaan akustisilla soittimilla), josta tuli suuri menestys.


title: Eric Clapton

text: 2000-luvulla hän teki B.B. Kingin kanssa albumin "Riding with the King", jonka nimikappaleesta tuli menestys. 2004 Clapton palasi bluesjuurilleen julkaisemalla versiot lähes kaikista Robert Johnsonin kappaleista. Vuonna 2005 hän julkaisi albumin "Back Home".


title: Eric Clapton

text: Vuonna 2006 Clapton ja J.J. Cale julkaisivat yhdessä albumin "The Road to Escondido". Vuonna 2008 he voittivat Grammy-palkinnon levyllään kategoriassa paras nykybluesalbumi.


title: Eric Clapton

text: Soolourallaan Claptonia luonnehditaan toisaalta säyseän aikuisrockin esittäjäksi, toisaalta suureksi valkoihoiseksi blueskitaran mestariksi. Osaa hänen tuotannostaan on arvosteltu ankarastikin, mutta hänet luetaan silti rock-historian tärkeimpien artistien joukkoon. Suurimpana innoittajanaan Clapton pitää blueslegenda Robert Johnsonia. 1990-luvulla Clapton julkaisi varsin hyvän vastaanoton saaneen levyn "From the Cradle", joka sisältää ainoastaan vanhoja blues-standardeja. 2000-luvulla hän on tehnyt cover-versiot liki kaikista Robert Johnsonin kappaleista.


title: Eric Clapton

text: The Yardbirdsissä soittaessaan Claptonin kitaroihin lukeutuivat Fender Telecaster, Fender Jazzmaster, Gretsch 6120 ja Gibson ES-335. 1960-luvulla hän soitti toisinaan myös Gibson Les Paulilla ja Gibson SG:lla, joista erityisesti hollantilaisen The Fool-ryhmän (Simon Posthuma, Marijke Koger, Barry Finch, Josje Leeger) psykedelisin maalauksin koristelema SG-yksilö on kuuluisa.


title: Eric Clapton

text: Myöhemmin hän siirtyi muiden valmistajien kitaroihin. 1980-luvulla Clapton käytti live-esiintymisissään enimmäkseen Fenderin Stratocastereita, joista kuuluisin on "Blackie". Blackie on vuoden 1956 Stratocaster-malli. 1970 Clapton osti useita Fendereitä ja yhdisteli niistä mieleisensä, näin sai alkunsa Blackie. Vuonna 2004 kyseinen Blackie-kitara myytiin 959 000 dollarin hintaan.


title: Klaus Fleming

text: Klaus Eerikinpoika Fleming (lähteissä myös Klaes tai Klas; luultavasti 1535 Parainen – 13. huhtikuuta 1597 Pohja) oli suomalainen sotapäällikkö, vapaaherra ja valtaneuvos, joka toimi 1591–1597 Suomen ja Viron käskynhaltijana ja oli tuolloin käytännössä itsenäinen sotilasdiktaattori Suomen alueella.


title: Klaus Fleming

text: Flemingin urakehitys ja valta-asema perustuivat lojaalisuuteen kulloistakin Ruotsin kuningasta kohtaan. Juhana III sekä Sigismund antoivat hänelle 1590-luvulla poikkeuksellisen laajat valtaoikeudet. Niihin kuului käskynhaltijuuden ohella samanaikainen valtakunnan yliamiraalin ja valtakunnanmarskin arvo sekä ylipäällikkyys sodassa Venäjää vastaan. Puolasta käsin hallinneen kuningas Sigismundin ja valtionhoitajaksi Tukholmassa julistautuneen Kaarle-herttuan välisen valtataistelun aikana Fleming pysyi Sigismundin tukijana. Tällöin hänen käskyvallassaan ollut Suomi irtautui hetkeksi Ruotsin keskushallinnon alaisuudesta. Hieman ennen kuolemaansa Fleming myös kukisti nuijasotana tunnetun talonpoikien kansannousun, jonka keskeisenä aiheuttajana oli hänen sotilaidensa linnaleirimajoituksen aiheuttama taloudellinen rasitus talonpojille.


title: Klaus Fleming

text: Jotkut 1900-luvun suomalaiset historiantutkijat tulkitsivat Flemingin olleen tietoisesti Suomen kansallisen erillisedun puolustaja. Tämä tulkinta on myös kyseenalaistettu. Fleming onkin Suomen historian kiistellyimpiä hahmoja.


title: Klaus Fleming

text: Klaus Fleming syntyi luultavasti vuonna 1535 Kuitian kartanossa Paraisilla Fleming-sukuun, joka kuului Suomen varakkaimpiin ja vaikutusvaltaisimpiin aatelissukuihin. Hänen isänsä Erik Fleming oli valtaneuvos, amiraali, Etelä-Suomen laamanni ja yksi kuningas Kustaa Vaasan tärkeimpiä liittolaisia Suomessa. Äiti Hebbla Siggentytär Sparre oli merkittävästä ruotsalaisesta aatelissuvusta. Isä kuoli jo vuonna 1548. Klaus Fleming ei saanut korkeampaa sivistystä, vaan suuntautui intohimoisesti sotilasuralle. Kustaa Vaasa vaikuttui hänen hiihtotaidostaan ja määräsi helmikuussa 1556 vain noin 20-vuotiaan Flemingin johtamaan 300 savolaisesta talonpojasta muodostettua hiihtopartiota suuressa Venäjän sodassa.


title: Klaus Fleming

text: Fleming oli tunnettu karuista tavoistaan, törkeistä puheistaan ja rahvaanomaisesta käytöksestään, johon liittyi suoranainen ylhäisön tapakulttuurin halveksunta. Näistä johtuen hän sai aikanaan paljon erilaisia pilkkanimiä kansan suussa ja säätyveljiensä keskuudessa. Sotilaittensa parissa hän oli kuitenkin hyvin suosittu ja kantoi poikkeuksellisesti huolta heidän hyvinvoinnistaan. Fleming oli sotaisuutensa vuoksi huonoissa väleissä useimpien Suomen ylhäisaateliin kuuluvien sukujen kanssa ja joutui uransa loppuaikoina turvautumaan pitkälti uuden nousukasaatelin ja knaappien tukeen. Hän rikkoi välinsä varsinkin Hornien mahtisukuun, eikä ollut hyvissä väleissä myöskään oman sukunsa toisen päähaaran eli niin sanottujen Louhisaaren Flemingien kanssa. Flemingin mainitaan usein kärsineen jostain sairaudesta, jota ei kuitenkaan tunneta.


title: Klaus Fleming

text: Fleming osallistui säätyvaltiopäiville Tukholmassa 1560 ja Arbogassa 1561. Hänet lyötiin ritariksi Eerik XIV:n kruunajaisten yhteydessä 29. kesäkuuta 1561 ja samana syksynä hänet nimitettiin Viroon Padisen luostarin voudiksi, minkä myötä hän osallistui käynnissä olleesseen Liivinmaan sotaan. Yhtenä sotaväen päälliköistä Fleming valvoi joukkojen kuljetusta Suomesta Tallinnaan ja oli keväällä 1562 hetken aikaa vasta vallatun Pärnun käskynhaltijana ja vuonna 1563 Paidelinnan päällikkönä. Hän sai maaliskuussa 1562 nimityksen Etelä-Suomen laamanniksi ja osallistui seuraavana vuonna Turun linnan piiritykseen kuningas Eerik XIV:n ja hänen veljensä Juhana Herttuan välienselvittelyssä. Juhanan antauduttua Fleming saattoi vangitun Juhanan kuninkaan henkilökohtaisena luottomiehenä Turusta Gripsholmin linnaan. Seuraavana vuonna syttyi seitsenvuotinen sota Tanskaa ja Lyypekkiä vastaan. Kuningas määräsi Flemingin aluksi järjestelemään aseiden kuljetusta Tanskan vastaiselle rajalle, sitten tykistön ylipäälliköksi Bohuslänin sotaretkelle ja toukokuussa 1564 aliamiraalina "Elefanten"-laivan päälliköksi amiraali Jacob Baggen komentamaan laivastoon. Viimeisin aselaji oli Flemingille vieras ja seurasi epäonnistumisia. Öölannin pohjoiskärjen luona 30.–31. toukokuuta käydyn tappiollisen meritaistelun jälkeen Baggen jäätyä vangiksi Fleming määräsi laivaston rippeet vetäytymään suojaan Tukholman saaristoon. Pian hän sai itse amiraalin arvon, mutta menestys oli edelleen kehnoa ja miehistö kärsi sairauksista. Operaatioista onnistui lähinnä lyypekkiläisten kauppalaivojen kaappaus.


title: Klaus Fleming

text: Tyytymätön kuningas korvasi Flemingin syyskuussa tämän serkulla Klaus Kristerinpoika Hornilla. Tämän saavutettua uutena yliamiraalina vain kahdessa viikossa Pohjois-Itämeren meriherruuden joutuivat Fleming ja muut kykenemättömyydestä syytetyt meripäälliköt joulukuussa 1565 kuninkaan lautakunnan eteen. Syyttäjänä toimi pahamaineinen Yrjänä Pietarinpoika. Lautakunnan mielestä Fleming olisi ansainnut kuolemantuomion, mutta palauttamalla Narvasta tulleista kauppalaivoista takavarikoimansa turkislastit ja maksamalla huomattavat lunnaat hän sai heinäkuussa 1566 kuninkaan armahtamaan itsensä. Flemingin ja Eerik XIV:n luottamus oli kuitenkin mennyttä ja seuraavana vuonna Fleming jäi toukokuussa 1567 pois Uppsalan valtiopäiviltä, joilla kuningas tuomitsi useita merkittäviä henkilöitä ja suoritti niin sanotut Sture-murhat. Myöhemmin Erik XIV:n väitettiin suunnitelleen tässä yhteydessä myös Flemingistä eroon hankkiutumista. Juhanan ja Kaarle-herttuan ryhdyttyä 1568 avoimeen kapinaan Fleming pysyi aluksi lojaalina kuninkaalle ja siirtyi vasta yhtenä viimeisistä ylhäisaateliin kuuluneista herttuoiden puolelle. Eerik oli lähettänyt hänet syyskuussa pienen laivaston johdossa Mälarenille kapinallisia herttuoita vastaan, mutta hän liittyikin näihin. Tarjoamalla sotalaivansa kapinallisten käyttöön Fleming vaikutti merkittävästi kuninkaan kukistumiseen ja varmisti näin itselleen uuden hallitsijan suosion. Vallan vaihduttua hänen ensimmäinen tehtävänsä oli ottaa Tukholmassa olleilta sotajoukoilta uskollisuudenvala Juhanalle.


title: Klaus Fleming

text: Kuninkaaksi noussut Juhana III palkitsi Flemingin kruunajaisjuhlassaan heinäkuussa 1569 antamalla hänelle valtaneuvoksen arvon ja korottamalla hänet vapaaherraksi sekä antamalla hänelle Viikin vapaaherrakunnan. Vapaaherrakuntaan kuului neljännes Siuntiosta ja Jokioisista, mihin vielä myöhemmin lisättiin lisä-alueita Siuntiosta ja Pikkalan kartano. Myös Suitian kartano kuului nyt hänen omistuksiinsa. Luultavasti vuonna 1571 Flemingistä tuli valtakunnan yliamiraali. Hän sai aluksi tehtäväkseen toimia entisen kuningas Eerikin vanginvartijana Turun, Kastelholman ja Gripsholmin linnoissa, ja sai jopa valtuudet surmata vankinsa hätätilanteessa. Fleming pääsi vuonna 1572 eroon tästä epämiellyttävänä pitämästään tehtävästä, joskin valvoi vielä seuraavana kesänä Eerikin siirtoa Västeråsiin. Tanskaa vastaan käydyn sodan loppuvaiheessa hän johti 1570 Taalainmaalta Norjan Trøndelagiin tehtyä hävitysretkeä sekä eräitä kohtalaisen menestyksekkäitä laivasto-operaatioita Bornholmin lähellä. Vuonna 1573 Fleming meni naimisiin kuningas Kustaa Vaasan lesken Katariina Stenbockin siskon Ebba Stenbockin kanssa, mikä liitti hänet lähemmin kuningasperheeseen. Häät pidettiin 1. marraskuuta leskikuningattaren johdolla. Pitkänä vihana tunnetun uuden sodan sytyttyä Venäjää vastaan valtakunnan itärajalla Fleming nimitettiin lokakuussa 1574 Viipurin linnan päälliköksi. Hän tosin vietti Viipurissa pääosin vain lyhyitä ajanjaksoja. Heinäkuussa 1575 Fleming, hänen sukulaisensa, sodan ylipäällikkö Herman Fleming ja Klaus Åkenpoika Tott olivat Ruotsin edustajina Siestarjoen rauhanneuvotteluissa, joissa solmittiin venäläisten kanssa kaksi vuotta kestänyt aselepo.


title: Klaus Fleming

text: Vaikka Fleming pyrki aina säilyttämään lojaaliutensa kuningasta kohtaan, hän ei siekaillut kavaltaa itselleen kruunulle kuuluvia tuloja jopa sen ajan tapojen näkökulmasta poikkeuksellisen julkeasti. Vuonna 1576 kuningas Juhana asetti Henrik Klaunpoika Hornin johtaman tutkijakunnan selvittämään Suomessa tapahtuneita veronkavalluksia. Tällöin paljastui, että Fleming oli perinyt itselleen 5 000 taalarin verran luvattomia maksuja, mikä oli kaikkein suurin yksittäinen kavallus. Häneltä otettiin tämän vuoksi pois pääosan väärinkäytöksistä mahdollistanut Etelä-Suomen laamannin virka, joka annettiin Herman Flemingille. Seuraavan kolmentoista vuoden aikana Klaus Fleming joutui tyytymään vaatimattomampiin toimiin, oli sivussa vallan ja suosion keskuksista ja jäi monien muiden aatelismiesten varjoon. Pääasiassa hän hoiti laivastoon varustamiseen liittyviä toimia ja asui pitkään Tukholmassa. Tavoitellessaan pääsyä takaisin kuninkaan suosioon Fleming päätyi vuosikymmenen kuluessa yhä useammin kiistoihin valtaneuvostossa ja etääntyi muista valtaneuvoksista.


title: Klaus Fleming

text: Kun kuningas Juhanan poika ja kruununperijä Sigismund valittiin elokuussa 1587 Puolan kuninkaaksi, Ruotsin ylhäisaateli tuki hanketta, sillä se odotti valtansa lisääntyvän kun tuleva kuningas oleskelisi paljon Puolassa. Fleming sen sijaan ainoana valtaneuvoksista vastusti Sigismundin lähettämistä Puolaan. Hän joutui kuitenkin yliamiraalina saattamaan tämän uuteen valtakuntaansa. Valtaneuvoston johdolla laadittiin tulevan unionivaltion hallintoa määritelleet niin sanotut Kalmarin statuutit, jotka olisivat taanneet ylhäisaatelin vallan – Flemingillä ei tiettävästi ollut mitään osuutta niiden laatimisessa. Kuningas Juhana alkoikin katua Sigismundin järjestämistä Puolan kuninkaaksi ja tavatessaan poikansa Tallinnassa 1589 käydyissä neuvotteluissa yritti saada hankkeen perutuksi. Valtaneuvosto ja kuninkaan seurueen aateliset vastustivat tätä jyrkästi, sillä se olisi aiheuttanut välirikon Puolan kanssa – poikkeuksena kuitenkin Fleming, joka ainoana tuki kuninkaan suunnitelmaa. Juhana joutui perääntymään ajatuksestaan, mutta muuhun aatelistoon pettyneenä hän kohotti Flemingin takaisin suosioonsa. Tämä oli mahdollisesti ollutkin Flemingin ainoa tavoite hänen asettuessaan muita valtaneuvoksia vastaan.


title: Klaus Fleming

text: Fleming sai suosionosoituksena 1590 ensin valtakunnanmarskin arvon, hyvätuloisen Pohjanmaan tuomarinviran sekä Uplannin ja Norlannin laamannin viran, joka oli paljon merkittävämpi kuin hänen aiempi asemansa Etelä-Suomen laamannina. Seuraavana vuonna hän sai Suomen ja Viron käskynhaltijuuden sekä ylipäällikkyyden edelleen jatkuvassa sodassa Venäjää vastaan. Kahta ylintä sotilasvirkaa – amiraali ja marski – ei kertaakaan aiemmin ollut annettu yhtä aikaa samalle henkilölle. Ruotsalaisten säätyveljiensä tavoin kuningasta vastaan "kapinoinut" Suomen aateli pakotettiin virkojen menetyksen uhalla paitsi esittämään anteeksipyyntöjä Juhanalle, myös alistumaan Flemingin käskyvaltaan. Fleming sai myös toimia syyttäjänä ja oikeuden puheenjohtajana 1590–1591 käydyssä oikeudenkäynnissä Karl Henrikinpoika Hornia ja hänen veljiään vastaan, joita syytettiin liian varovaisesta sodankäynnistä Inkerinmaalla. Flemingistä tuli yksi valtakunnan mahtimiehiä ja hänen tulonsa kasvoivat useiden virkojen ja läänitysten ansiosta poikkeuksellisen suuriksi. Pelkästään ylipäällikkyydestä hän sai palkkaa 500 taalaria kuukaudessa, minkä lisäksi hän keräsi tuloja viidestä kartanostaan ja 512 talonpoikaistilalta Suomessa sekä vielä lisää Ruotsista ja Virosta. Heikki Ylikankaan mukaan Fleming oli 1590-luvulla suhteellisesti katsottuna Suomen historian rikkaimpia ihmisiä.


title: Klaus Fleming

text: Juhana III:n kuoltua marraskuussa 1592 syntyi nopeasti valtakamppailu Puolassa asuvan kruununperijä Sigismundin ja Ruotsissa valtaansa kasvattaneen Juhanan nuoremman veljen eli Kaarle-herttuan välille. Muusta valtaneuvostosta poiketen Fleming asettui Sigismundin puolelle ja vaati tälle lojaalisuutta tammikuussa 1593 avoimella kirjeellä myös laamannikuntansa asukkailta. Luottamuksensa Flemingiin menettänyt Kaarle-herttua antoi Suomen ja Viron siviili- ja sotilasviranomaisille määräyksen olla noudattamatta tämän käskyjä. Suomessa sillä ei ollut vaikutusta, sillä määräyksen saapuessa Sigismund oli jo ehtinyt toukokuussa 1593 vahvistaa Flemingin aseman ja sotajoukot pysyivät hänelle uskollisina. Sen sijaan Kaarlen määräystä noudatettiin Virossa, jossa Flemingiä oli karsastettu jo hyvän aikaa. Fleming toi Sigismundin kesällä 1593 laivastollaan Danzigista Ruotsiin. Puolalaisen Sigismundin roomalaiskatolisuudesta huolestuneena Uppsalassa kokoontunut sääty- ja kirkolliskokous oli saman vuoden maaliskuussa hyväksynyt päätöksen, jolla pyrittiin varmistamaan luterilaisuuden säilyminen Ruotsin uskontona. Päätöksen tunnustaminen asetettiin ehdoksi sille, että säädyt hyväksyisivät Sigismundin kuninkaaksi. Fleming rikkoi säätyjen yhteisen rintaman ja ilmoitti Sigismundille Uppsalan päätöksen olevan laiton, ""mokoma vasikannahka"". Sigismund suostui kuitenkin antamaan vakuutuksen Ruotsin uskonnon säilyttämisestä ennallaan, ja Flemingkin peräytyi tällöin kannastaan. Hän sai kantaa valtakunnan miekkaa uuden hallitsijan kruunajaisissa syksyllä 1594. Sigismund vahvisti muodollisesti Flemingillä jo käytännössä olleen aseman Suomen käskynhaltijana, minkä jälkeen Fleming saattoi hänet takaisin Puolaan ja palasi sitten itse Suomeen.